KKM Cadang Rentas Negeri Sambut Hari Raya Aidilfitri Ditangguh

KUALA LUMPUR: Kementerian Kesihatan Malaysia (KKM) hari ini mencadangkan rentas negeri untuk sambutan Aidilfitri pada bulan depan ditangguh.

Perkara itu dimaklumkan Menteri Kesihatan, Datuk Seri Dr Adham Baba.

Selain itu, beliau berkata, bazar Ramadan juga akan ditutup jika terdapat kluster jangkitan dipercayai daripada aktiviti bazar.

Pada Sabtu lalu, Menteri Kanan (Keselamatan), Datuk Seri Ismail Sabri Yaakob, berkata KKM perlu membuat pengumuman lebih awal berhubung rentas negeri sempena perayaan Aidilfitri ini.

Beliau berkata, ia berikutan keputusan sama ada membenarkan atau tidak orang ramai melakukan rentas negeri ketika perayaan itu adalah atas nasihat kementerian berkenaan.

Katanya, isu rentas negeri untuk pulang beraya adalah perkara utama khususnya apabila Ramadan tiba.

“Apabila mereka (KKM) membuat penilaian risiko, mereka tahu sekiranya buka, apa risikonya atau kesannya. Jadi kita tunggu daripada KKM sama ada boleh atau tidak rentas negeri sempena Aidilfitri nanti.

“Ia bukan kuasa kita…kita lihat apa yang berlaku dulu apabila kerajaan membenarkan dan rentas negeri dibuka, terdapat 31 kluster balik kampung, sebab itu KKM perlu berhati-hati kali ini.

“Kita akan umum dalam waktu terdekat kerana kita pun tidak mahu ganggu orang balik kampung, mahu beli tiket pesawat atau bas,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jawatankuasa Pengurusan Bencana Sabah Akan Diaktifkan – Ketua Menteri

KOTA KINABALU  : Semua jawatankuasa pengurusan bencana telah diarah untuk diaktifkan sebagai persediaan menghadapi bencana buruk di bahagian pantai timur dan utara Sabah seperti diramalkan Jabatan Meteorologi Malaysia (MetMalaysia).

Ketua Menteri Datuk Hajiji Noor telah mengarahkan semua pihak berkuasa tempatan dan pegawai daerah untuk segera mengaktifkan jawatankuasa pengurusan bencana mereka dan sentiasa bersiap siaga terhadap sebarang kemungkinan terutamanya angin kencang, banjir dan tanah runtuh.

“Saya mahu pihak berkuasa tempatan terus membersihkan semua laluan air dan longkang bagi memastikan ia tidak tersumbat sekiranya hujan berterusan,” katanya dalam kenyataan di sini hari ini.

Beliau juga menggesa orang ramai agar sentiasa cakna amaran cuaca yang dikeluarkan MetMalaysia dan sentiasa menjaga keselamatan pada setiap masa.

MetMalaysia meramalkan berlaku luruan monsun sehingga 2 Jan yang boleh menyebabkan hujan berterusan di daerah Sabah iaitu di Tawau, Lahad Datu, Sandakan (Telupid, Kinabatangan, Beluran) dan Kudat. – BERNAMA


Kepala tersangkut kaki terjuntai…

Beijing: Kanak-kanak berusia lima tahun trauma apabila lehernya tergantung pada buai roda ferris di ketinggian 48 meter di sebuah taman tema di timur China.

Kanak-kanak terbabit berkunjung ke Yuhuan Park, bandar Taizhou di wilayah Zhejiang bersama ibunya, Liu dikatakan menaiki roda ferris itu bersendirian.

Kejadian berlaku apabila dia cuba duduk di atas besi pengunci tingkap buai itu tetapi tergelincir keluar menyebabkannya hampir terjatuh.

The Mirror melaporkan rakaman video menunjukkan kanak-kanak itu ketakutan sambil menjerit dari atas dan ibunya hanya mampu memerhatikannya.

Beberapa saksi melihat kejadian menjerit ketika buai berpusing dan sampai ke puncak.

Operator tidak mampu berbuat apa-apa dan terpaksa menunggu buai itu sampai ke bawah sebelum kanak-kanak terbabit diselamatkan.

Dia kemudian dihantar ke hospital dan mengalami lebam di leher sementara pihak berkuasa dilaporkan menghentikan operasi roda ferris itu bagi membolehkan siasatan dilakukan. – agensi


(VIDEO) Polis Buru Dua Wanita Mencuri Di Premis Kecantikan Dan Kesihatan

LAHAD DATU; 23 OGOS 2019 (Jumaat) – Polis memburu dua wanita dipercayai terlibat dalam kes curi di premis kecantikan dan kesihatan di Fajar Lahad Datu, semalam.

Ketua Polis Daerahnya, ACP Nasri Mansor yang dihubungi pemberita RTM berkata, kedua-dua wanita anggaran umur 20 hingga 30an itu dikesan susulan penelitian menerusi rakaman televisyen litar tertutup (CCTV) di premis tersebut pada pukul 8.30 malam.

Beliau berkata, orang awam yang mempunyai maklumat suspek boleh melaporkan terus ke IPD Lahad Datu atau menghubungi Pegawai Penyiasat SJN Azmer menerusi talian 089 881255.

Katanya, siasatan dijalankan mengikut Seksyen 380 Kanun Keseksaan.


Perkhidmatan Maybank Sedang Menghadapi Masalah, Kini Dalam Proses Baikpulih

Masalah yang menimpa pembekal perkhidmatan termasuk pihak bank sehingga menyebabkan beberapa fungsi tidak dapat digunakan bukanlah sesuatu perkara yang jarang kita dengari.

Ketika ini, perkhidmatan salah satu bank terbesar di Malaysia, Malayan Banking Berhad atau Maybank pula sedang mengalami masalah yang sama.

topup rm dlm akaun grabpay melalui online banking pun x boleh

Terima kasih atas maklum balas yang diberikan. Harap maklum bahawa perkhidmatan IBFT, TAC (semua Telco), Reload & MEPS sedang mengalami gangguan buat masa ini. (1/2)4:57 PM – Mar 27, 2019Twitter Ads info and privacySee Maybank’s other Tweets

Menjawab keluhan pelanggannya di Twitter, @MyMaybank memaklumkan bahawa mereka sedang menghadapi masalah berkaitan IBFT(Instant) melaluiMaybank2U, TAC(semua Telco), tambah nilai serta MEPS buat masa ini.

Harap maaf, kami tidak dapat mengesahkan perkara tersebut kerana unit berkenaan masih dalam proses untuk menyelesaikan isu ini secepat yang mungkin. Kami amat menghargai kesabaran dan kerjasama dari pihak anda. Terima kasih.4:54 PM – Mar 27, 2019Twitter Ads info and privacySee Maybank’s other Tweets

Sehubungan dengan itu, mereka berterima kasih atas segala kesabaran serta kerjasama yang diberikan oleh pelanggan dan berjanji akan menyelesaikan masalah ini secepat mungkin.


Rekod Baharu, 7,478 Kes Covid-19 Hari Ini

PUTRAJAYA: Kementerian Kesihatan melaporkan satu lagi rekod tertinggi untuk jangkitan harian, dengan 7,478 kes baharu Covid-19.

Rekod sebelum ini ialah 7,289 kes baharu yang dicatatkan semalam.

Ketua Pengarah Kesihatan, Dr Noor Hisham Abdullah berkata, keseluruhan jangkitan harian kini mencecah 533,367 kes.

Selangor terus mencatatkan kes harian tertinggi, dengan 2,455 kes.

Ini disusuli Kuala Lumpur (760), Sarawak (640), Johor (587), Kelantan (547), Kedah (542), Pulau Pinang (420), Negeri Sembilan (370), Perak (264), Melaka (230), Sabah (229), Terengganu (177), Pahang (171), Labuan (49), Putrajaya (29) dan Perlis (8).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sekat Jalan Menuju Parlimen

KUALA LUMPUR: Polis menyekat jalan menuju ke bangunan Parlimen pagi ini, di mana Ahli Parlimen pembangkang dijangka membuat protes membantah penangguhan dua minggu sidang khas Dewan Rakyat.

Pihak media dimaklumkan semalam bahawa Ahli Parlimen pembangkang, termasuk Ketua Pembangkang Anwar Ibrahim, akan mengadakan sidang media di sana pada 9.30 pagi.

Bagaimanapun, laluan masuk ke bangunan Parlimen dihalang polis seawal 8.40 pagi, dengan kenderaan dari Lebuhraya Sultan Iskandar diarah berpatah balik.

Seorang pegawai memberitahu FMT, jalan-jalan itu disekat “untuk semua”, dengan seorang Ahli Parlimen mengesahkan mereka juga tidak dibenarkan melepasi sekatan polis.

Menurut Ahli Parlimen Kuching Dr Kelvin Yii, pihak polis meminta mereka yang hadir untuk bersurai atau tindakan akan diambil.

“Jadi kami kini berkumpul di Dataran Merdeka,” kata Yii, sambil menyertakan tanda pagar #lawan dalam catatannya di Twitter.

Terdahulu, sidang khas Dewan Rakyat pada 29 Julai ditangguhkan hingga hari ini susulan dimaklumkan terdapat empat kes positif Covid-19 dikesan di Parlimen.

Bagaimanapun, Sabtu lalu, Perdana Menteri Muhyiddin Yassin membuat keputusan untuk menangguhkan sidang hari ini ke satu tarikh yang akan ditetapkan kelak, kata Pejabat Setiausaha Dewan Rakyat.

Katanya, penangguhan itu adalah selaras dengan cadangan Ketua Pengarah Kesihatan Dr Noor Hisham Abdullah serta penilaian risiko semasa yang telah dijalankan oleh Kementerian Kesihatan (KKM) susulan perkembangan terbaru penularan jangkitan Covid-19.

Semalam, KKM menyarankan supaya sidang Parlimen digantung selama dua minggu bermula 29 Julai bagi mencegah penularan jangkitan Covid-19 di bangunan berkenaan.

Noor Hisham berkata, ia melibatkan semua sesi mesyuarat termasuk Mesyuarat Jawatankuasa Pilihan dan Pilihan Khas Parlimen serta pembentangan yang dirancang di Parlimen. – FMT


Tiga Pengedar Dadah Dicekup Di Beaufort

BEAUFORT: Tiga lelaki warga tempatan termasuk dua pengedar dadah ditahan dalam dua serbuan berasingan yang dijalankan semalam.

Ketiga-tiga individu itu berusia antara 24 hingga 35 tahun ditahan di Kampung (Kg) Mempagar dan di belakang bangunan Gem Hotel, Beaufort.

Ketua Polis Daerah Beaufort, Deputi Superitendan Azmir Abd Razak berkata, dalam serbuan Bahagian Siasatan Jenayah Narkotik (BSJN) Ibu Pejabat Polis Daerah (IPD) Beaufort pada 8.40 pagi di Kg Mempagar, pihaknya menahan seorang lelaki yang disyaki terlibat dalam penyalahgunaan dadah.

Hasil pemeriksaan mendapati lelaki tersebut memiliki 16 paket plastik disyaki dadah jenis syabu seberat 8.34 gram.

Ujian urin ke atasnya mendapati suspek positif dadah jenis syabu.

Beliau berkata, dalam satu serbuan berasingan di belakang bangunan Gem Hotel, BSJN IPD Beaufort menahan sebuah kereta yang dinaiki dua lelaki yang disyaki terlibat dalam penyalahgunaan dadah.

Berdasarkan pemeriksaan ke atas salah seorang suspek, pasukan polis menemui 20 paket plastik mengandungi ketulan hablur jernih disyaki dadah jenis syabu sebera 11.46 gram.

Manakala, pemeriksaan ke atas suspek kedua mendapati terdapa enam paket syabu seberat 1.92gram.

Ujian urin ke atas kedua-dua suspek juga didapati positif dadah jenis syabu.

Kesemua barang rampasan daripada kedua-dua operasi itu dibawa ke IPD Beaufort. Kesemua suspek ditahan reman bermula hari ini.

Kes disiasat mengikut Seksyen 39A (1), Seksyen 12 (3) dan Seksyen 15(1)(a) Akta Dadah Berbahaya 1952. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Banjir Di Sabah 4,722 Orang Di 38 PPS

BEAUFORT: Jumlah mangsa banjir di Sabah mencecah 4,722 orang membabitkan daerah Tenom dan Beaufort.

Setakat jam 8 pagi tadi, 1,317 keluarga kini berada di 38 pusat pemindahan sementara (PPS).

Jurucakap Angkatan Pertahanan Awam (APM) Sabah berkata jumlah dipindahkan ke PPS terus meningkat berbanding 2,599 orang petang semalam.

Tenom kekal daerah tertinggi mencatatkan penduduk terjejas banjir iaitu seramai 4,147 orang daripada 1,169 keluarga yang kini ditempatkan di 35 PPS.

Seramai 575 mangsa membabitkan 148 ketua isi rumah direkodkan di Beaufort membabitkan tiga PPS.

Jurucakap APM memaklumkan pihaknya bersama agensi keselamatan lain sentiasa bersiapsiaga berikutan cuaca masih tidak menentu ketika ini. – BH Online


Rakyat Di Sabah Diminta Sokong PH Agar Status Asal Dalam MA63 Dikembalikan

SANDAKAN – Sokongan rakyat di Sabah terhadap kerajaan Pakatan Harapan (PH) penting agar status asal Sabah sebagai salah satu daripada tiga entiti (bersama Sarawak dan Semenanjung) dalam penubuhan Malaysia dikembalikan mengikut Perjanjian Malaysia 1963 (MA63), kata Setiausaha Agung DAP Lim Guan Eng.

Katanya kerajaan telah membuktikan kesungguhan untuk menunaikan janji kepada rakyat iaitu membentangkan usul meminda Artikel 1 (2) Perlembagaan Persekutuan pada persidangan Dewan Rakyat baru-baru ini, namun digagalkan oleh pembangkang, khususnya dari Sabah dan Sarawak.

“Sebab itulah kami (kerajaan) meminta rakyat untuk tidak menyokong pembangkang yang membelakangkan usaha untuk mengembalikan status Sabah dan Sarawak,” katanya kepada pemberita selepas program ‘Townhall Bersama Rakyat’ di sini hari ini.

Lim, yang juga Menteri Kewangan, turut mengulas dakwaan Anggota Parlimen Rembau Khairy Jamaluddin, yang mengatakan dua daripada 49 projek pembangunan di Sandakan yang diumumkan oleh kerajaan PH telah diluluskan ketika Barisan Nasional memerintah, membuktikan pembangkang hilang modal politik.

“Apa yang penting sekarang ialah kerajaan PH mahu memberi tumpuan kepada pelaksanaan projek pembangunan secepat mungkin,” katanya.


Budak Disambar Buaya!

Mexico City: Seorang budak lelaki parah selepas dia digigit dan ditarik seekor buaya berhampiran pantai El Palmar, Ixtapa, Guerrero.

Mangsa berusia enam tahun itu dikatakan bermain bersama kakaknya di muara sungai di kawasan berkenaan yang menjadi habitat buaya.

Lazimnya, kakitangan resort akan memberi makan buaya di situ sebagai salah satu tarikan kepada pelancong.

Difahamkan, ibu bapanya sudah memberi amaran supaya tidak bermain di situ, namun dua beradik itu tidak mengendahkannya dan meneroka kawasan berkenaan.

Newsweek dalam laporannya memaklumkan, saksi melihat kepala kanak-kanak itu disentap dengan ganas oleh haiwan berkenaan sebelum ditarik masuk ke dalam air.

Bagaimanapun, budak berhempas pulas melepaskan diri dengan bergelut selama 10 minit, manakala buaya berkenaan berterusan menggigit kepala, bahu, dada dan kaki mangsa.

Menyedari kejadian itu, pengunjung dan penyelamat pantai membaling batu kepada haiwan berukuran tiga meter berkenaan dengan harapan ia akan melepaskan kanak-kanak itu daripada terus digigit.

Sebaik dilepaskan haiwan berkenaan, mangsa terus ditarik keluar daripada air untuk dikejarkan ke hospital berhampiran dan kini dilaporkan kritikal.

Menurut Mexico News Daily, sebaik tiba di hospital pasukan perubatan segera memberi rawatan kecemasan bagi mengelak pendarahan lebih serius.

Sejak pandemik Covid-19 dikesan di Mexico, beberapa laporan diterima mengenai pertambahan kehadiran buaya di pantai negara berkenaan.

Pada April lalu, seekor buaya tiba-tiba muncul di La Ventanilla, Oaxaca sebuah lokasi popular pelancong buat pertama kalinya sejak sedekad lalu.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Bapa Mabuk Pukul Anak Dengan Batang Kayu, Paksa Anak Lelakinya Rakam Kejadian Itu

Seorang lelaki mabuk memukul dua anaknya dengan batang kayu dan paksa salah seorang dari mangsa merakam video kejadian itu.

Suspek telah ditahan, manakala dua beradik yang masing-masing berusia 13 dan 8 tahun itu yang tidak mengalami kecederaan serius kini berada dibawah jagaan ibunya.

Kejadian itu berlaku pada 12 Julai lalu di China dan tersebar meluas di media sosial negara itu.

Difahamkan, keluarga itu tinggal di Bandar Lianyungang, Juangsu. Suspek yang dikenali sebagai Ge, 36, bukan sahaja memukul anak-anaknya, malah isteri dan ibu bapanya sendiri turut menjadi mangsa.

Itu anak cewe loh bisa trauma sampe gedenya ya allah. Tega bnget 😭😭 pic.twitter.com/eBopQ745PP

Sebelum kejadian itu berlaku, suspek baru pulang ke rumah dalam keadaan mabuk lalu menyerang isterinya yang kemudian melarikan diri dari rumah.

Ge kemudian menyerang dua anaknya seperti yang ditunjukkan dalam video viral di mana mangsa (perempuan) dipukul bertubi-tubi dengan batang kayu sehingga patah.

Mangsa hanya mampu mengelak dan menahan kesakitan sambil menangis.

Dalam video lain, Ge juga memukul anak lelakinya yang duduk di lantai sambil melindungi mukanya dari dipukul. Ge memukul kepala mangsa.

Suspek memaksa anaknya merakam seluruh kejadian itu. Jika ingkar, dia akan terus memukul mereka sehingga lunyai. Oleh kerana tiada pilihan lain, mangsa terpaksa akur kerana takut dipukul sehingga mati.

Suspek didakwa pernah memukul saudaranya setiap kali dia selesai minum minuman keras dan pernah beberapa kali polis datang memberi amaran kepada Ge.

Biarpun begitu, suspek tidak berubah dan meneruskan barannya itu. Kes itu kini sedang disiasat oleh pihak polis.


Selamba Hisap Rokok Selepas Tikam Perut Teman Lelaki Kerana Cemburu

Tular di media sosial gambar seorang wanita selamba menghisap rokok selepas menikam perut teman lelakinya kerana cemburu.

Yuka Takaoka, 21, dengan tenang menghubungi rakannya memaklumkan mengenai kejadian itu, sementara mangsa, Pheonix Luna, terbaring tanpa seurat benang dengan perutnya cedera parah.

Difahamkan, pasangan itu baru berpindah ke Shinjuku Ward, Tokyo, untuk bekerja.

Namun, Takaoka bengang dan mengamuk apabila dia menemui gambar dalam telefon bimbit yang menunjukkan teman lelakinya bermesra dengan perempuan lain.

Meskipun cedera parah di bahagian perut, mangsa berjaya diselamatkan oleh doktor.

Ekoran kejadian yang berlaku pada 23 Mei itu, Takaoka sempat melirik senyuman pada kamera media ketika dia ditahan polis.

Luna yang kini telah pulih sepenuhnya berkata, dia tidak berdendam dengan Takaoka kerana merasakan ada hikmah di sebalik kejadian itu.

“Saya juga berterima kasih kepada dia kerana saya berjaya mencapai sasaran jualan kurang dari satu tahun semenjak kes tersebar.

“Selain itu, saya juga dapat bertemu dengan adik beradik saya pertama kali selepas lima tahun tidak berjumpa.

Saya sangat gembira dan akan terus berhubung dengan mereka di masa akan datang,” katanya.

Sementara itu, Takaoka masih ditahan dan akan berdepan dengan perbicaraan di mahkamah.

“Saya terlalu sayangkan dia, saya tak boleh buat apa.

Selepas bunuh dia, saya juga nak mati,” kata Takaoka kepada polis menurut laporan media tempatan.

Susulan gambar itu tersebar, Takaoka menjadi sensasi di Internet dengan peminatnya mewujudkan puluhan akaun Instagram sebagai tanda sokongan selain menganggap perbuatannya disebabkan tidak dapat menahan emosi.

Wartawan Kenji Nakano dari Tokyo Reporter menulis, populariti Takaoka itu disebabkan dia disifatkan seperti ‘yandere’ dalam dunia anime.

Yandere bermaksud seseorang yang lemah lembut dan penyayang bertukar ganas disebabkan rasa cinta yang membuak.


Ringgit Di Jajaran Kritikal 4.20 Berbanding Dolar AS

KUALA LUMPUR: Ringgit dibuka lebih lemah berbanding dolar Amerika Syarikat (AS) untuk hari ketiga berturut-turut hari ini disebabkan sentimen lemah di tengah-tengah penyusutan yuan, kata peniaga.

Strategi pasaran di Axi Trader Asia-Pasifik, Stephen Innes, berkata yuan yang lemah di sebalik sentimen negatif berhubung perang perdagangan melemahkan ringgit, yang kini berada di paras jajaran kritikal 4.20.

Pada 9.05 pagi, ringgit berada pada 4.1950/1980 berbanding dolar AS daripada 4.1920/1950 penutup Selasa.

“Tumpuan antarabangsa secara keseluruhannya kekal terhadap perbincangan perdagangan, dan jika ia berakhir dengan perbalahan, yuan akan terus lemah ke paras 4.20, yang sudah memadai untuk menarik mata wang tempatan ke paras 4.21-22 berbanding dolar AS,” katanya kepada BERNAMA.

Bagaimanapun, Innes berkata Belanjawan 2020 akan mendorong untuk mengekalkan minat pelabur.

Sementara itu, mata wang tempatan diniagakan lebih tinggi berbanding mata wang utama.

Mata wang tempatan meningkat berbanding dolar Singapura kepada 3.0355/0381 daripada 3.0381/0407 tetapi menyusut berbanding yen Jepun kepada 3.9169/9008 daripada 3.9148/9187.

Ringgit mengukuh berbanding pound Britain kepada 5.1246/1287 daripada 5.1327/1380 dan naik berbanding euro kepada 4.5960/6010 daripada 4.6058/6107. – BERNAMA


JHL Sandakan Tangkap Buaya Terperangkap di Taman Nuri

SANDAKAN: Jabatan Hidupan Liar (JHL) Sandakan menangkap seekor buaya betina yang terperangkap di kawasan parit Taman Nuri, di sini, petang semalam.

Haiwan reptilia yang dianggarkan seberat kira-kira 120 kilogram dan sepanjang tiga meter itu berjaya dikeluarkan daripada parit berkenaan jam 6.15 petang.

Pegawai Jabatan Hidupan Liar (JHL) Sandakan, Hussien Muin, berkata pihaknya menerima maklumat daripada pengadu yang juga seorang penduduk di kawasan berkenaan yang menyedari terdapat buaya di parit belakang rumahnya.

“Pengadu memaklumkan kepada pihak bomba sebelum aduan dibuat kepada JHL kerana bimbang dengan keselamatan penduduk kawasan berkenaan.

“Sebaik tiba, kami dapati buaya berkenaan tidak dapat keluar dari parit itu kerana air sudah surut dan kami mendapatkan bantuan daripada Taman Buaya Sandakan untuk menangkap buaya itu,” katanya ketika dihubungi, hari ini.

Katanya, operasi menangkap buaya dilakukan tiga kakitangan JHL dan empat daripada Taman Buaya Sandakan.

“Operasi menangkap buaya dilakukan menggunakan tali dan mujur haiwan itu tidak terlalu agresif.

“Buaya berjaya ditangkap kira-kira jam 6.15 petang dan buat sementara ini, ia ditempatkan di Taman Buaya Sandakan,” katanya.

Sementara itu, Hussien berkata, pihaknya dalam usaha mengesan seekor lagi buaya dipercayai berada di Sungai Batang, Batu 10, dekat sini.

“Usaha mengesan buaya berkenaan dilakukan dan perangkap sudah dipasang sejak menerima aduan daripada orang awam seminggu lalu.

“Papan tanda amaran juga sudah dipasang untuk makluman orang ramai di kawasan berkenaan,” katanya.


Semakan Status & Permohonan Baharu Bantuan Prihatin 2.0 Boleh Dibuat Bermula Hari Ini

Pada September lalu, Kerajaan telah mengumumkan Bantuan Prihatin Nasional (BPN) 2.0 sebagai bantuan tambahan kepada golongan B40 dan M40 untuk meringankan beban rakyat berikutan COVID-19.

Pemberian BPN 2.0 adalah berdasarkan pangkalan data BPN 2020 (B40 dan M40) yang merangkumi 10.6 juta penerima yang diluluskan.

Bermula hari ini, semakan penerima BPN 2.0 boleh dibuat melalui portal rasmi BPN iaitu https://bpn.hasil.gov.my/. Sekiranya tidak tersenarai sebagai penerima BPN 2.0, permohonan baharu dan rayuan boleh dikemukakan mulai 15 Oktober sehingga 15 November 2020.

Bayaran BPN 2.0 ini akan dibuat dalam dua fasa. Pertamanya pada penghujung Oktober 2020 dan keduanya, pada Januari 2021.

Bagi permohonan baharu, ianya akan diproses selepas tempoh permohonan ditutup iaitu 15 November 2020. Sementara itu, permohonan baharu yang diluluskan pula akan menerima bayaran bantuan BPN 2.0 sekaligus pada Januari 2021.

Untuk membuat permohonan baharu atau rayuan BPN 2.0, layari portal rasmi BPN 2.0.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Yang Terselamat Dalam Kejadian Bot Karam Untuk Siasatan

LAHAD DATU: Lelaki yang ditemui selamat di Laut Merabung, Tungku dekat sini semalam, selepas bot yang dinaiki karam, ditahan polis selama 14 hari untuk siasatan lanjut.

Ketua Polis Daerah Lahad Datu, ACP Nasri Mansor berkata lelaki berusia 29 tahun itu ditemui orang awam, yang kemudian melaporkan kepada bilik gerakan Pasukan Polis Marin (PPM) pada kira-kira pukul 3.05 petang.

Beliau berkata lelaki itu ditahan sejak semalam dibawah Seksyen 6(1)(c) Akta Imigresen 1959/1963, dan semasa ditahan lelaki itu mendedahkan terdapat lapan individu lain termasuk dua kanak-kanak yang menaiki bot bersamanya yang masih hilang.

“Lelaki itu menyatakan bergerak (menaiki bot) dari Pulau Sibutu ke Pulau Bongao, Filipina sebelum enjin bot mati. Siasatan masih diteruskan untuk mendapatkan cerita sebenar daripada mangsa selamat ini,” katanya dalam satu kenyataan di sini, hari ini.

“Balai Polis Cenderawasih hari ini menerima maklumat orang awam pada pukul 9.00 pagi mengenai penemuan mayat seorang wanita terapung di laut, berikutan itu, dan PPM mengeluarkan mayat berkenaan pada pukul 10.10 pagi tadi,” katanya.


Majikan ikat amah Filipina pada pokok sebagai hukuman

RIYADH: Sebuah keluarga kaya di Riyadh, Arab Saudi dikecam selepas dilaporkan mengikat seorang pembantu rumah warga Filipina pada pokok sebagai hukuman kerana membiarkan satu perabot berharga dijemur di tengah panas.

Lovely Acosta Baruelo, 26, dilaporkan mencetuskan kemarahan majikannya kerana membiarkan perabot mahal itu di tengah panas sekali gus menyebabkan ia berisiko rosak.

Sebagai hukuman, majikannya mengikat pembantu rumah itu pada pokok di luar rumah kerana mahu mangsa merasai sendiri kesan berjemur di tengah panas.

Bagaimanapun, seorang lagi pembantu rumah yang melihat penderaan itu segera merakamkan gambar Lovely dan memuat naik di Facebook untuk meminta bantuan.

Selepas gambar itu tular, Jabatan Hal Ehwal Luar Filipina mengeluarkan satu kenyataan memberitahu pihaknya sedar dengan kejadian berkenaan dan berusaha membawa Lovely pulang.

Pada 9 Mei lalu, Lovely tiba di lapangan terbang Manila selepas diselamatkan dan dia berterima kasih kepada yang membantunya dengan menularkan gambarnya di media sosial.

“Terima kasih banyak kepada mereka yang membantu saya. Saya juga mahu meminta pertolongan untuk membatu rakan saya yang masih berada di Arab Saudi.

“Mereka yang membantu dan memuat naik gambar saya di media sosial. Saya bimbang dengan keselamatan mereka dan berharap mereka diselamatkan,” katanya di akaun Facebook miliknya.

Lovely turut melepaskan kemarahannya kepada majikannya di Arab Saudi yang sering menderanya.

“Kamu akan mendapat balasannya, orang tua. Kamu sering memotong gaji dan mendera kami. Sebab itu kesihatan kamu teruk. Itu adalah balasan terhadap apa yang kamu lakukan terhadap kami,” tegasnya. – Agensi


56 Rumah Setinggan Dirobohkan Di Kampung Bakau Likas

KOTA KINABALU: Dewan Bandaraya Kota Kinabalu (DBKK) merobohkan 56 rumah setinggan dalam ‘OP Roboh’ yang didiami warga asing di sekitar kawasan Kampung Bakau Likas.

Menurut laman Facebook rasmi DBKK operasi dijalankan melalui Jabatan Penguatkuasaan DBKK (JP DBKK) bersama pihak PDRM, Jabatan Tanah & Ukur (JTU), Penolong Pemungut Hasil Tanah (PPHT).

Selain itu melibatkan turut terlibat Jabatan Air Negeri Sabah (JANS), Sabah Electricity Sdn Bhd (SESB) dan Suruhanjaya Tenaga menjalankan operasi selama empat hari bermula 23 hingga 26 November.

Sebelum ‘Op Roboh’ini diadakan, kawasan tersebut dibanci Jabatan Penguatkuasaan DBKK pada bulan Februari awal tahun ini serta mendapati 267 rumah manakala 56 daripadanya dikenalpasti didiami warga asing.

Notis Arahan Meroboh dan Mengalihkan Struktur di bawah Undang-undang Kecil (Bangunan) DBKK, 1951 disampaikan kepada penghuni 56 rumah tersebut pada 22 Mac tahun ini.

Dalam operasi ini PDRM membantu membuat kawalan keselamatan sepanjang operasi dijalankan disamping JTU membantu operasi merobohkan struktur haram.

Pihak JANS serta SESB  mengambil tindakan memotong penyambungan haram air dan elektrik. Operasi ini akan diteruskan di kawasan setinggan lain di kawasan ibu negeri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terpaksa Melacur Kononnya Untuk Sara Anak

KOTA KINABALU: “Tolonglah tuan, saya terpaksa buat (melacur) untuk menyara seorang anak saya,” itulah alasan seorang wanita ketika ditahan kerana disyaki menjalankan aktiviti pelacuran di sebuah kondominium, Jalan Tun Fuad Stephen, di sini, petang tadi.

Bagaimanapun, alasan wanita warga Filipina berusia 25 tahun itu gagal untuk melepaskan diri hingga menyebabkan dia menangis teresak-esak.

Wanita itu ditahan polis Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Kontinjen (IPK) Sabah kira-kira jam 6 petang tadi.

Wanita itu ditahan ketika sedang melayan seorang lelaki disyaki pelanggannya di dalam sebuah bilik di kondominium berkenaan.

Ketika disoal siasat dia mengaku menawarkan khidmat seks dengan kadar bayaran RM500 untuk sekali perkhidmatan.

Pegawai Turus D7 IPK Sabah Deputi Superintendan Alhusin Halil berkata pihaknya turut menahan seorang lagi wanita warga Filipina berusia 26 tahun dan dua lelaki tempatan disyaki penjaga kepada kedua-dua wanita terbabit.

“Hasil pemeriksaan menemui kondom yang sudah dan belum digunakan serta beberapa peralatan menghisap dadah jenis syabu.

“Modus operandi suspek ini dipercayai mencari pelanggan dengan menggunakan aplikasi WeChat namun siasatan masih dijalankan,” katanya ketika dihubungi, hari ini.

Alhusin berkata, semua suspek bersama barang rampasan dibawa ke Ibu Pejabat Polis Daerah (IPD) Kota Kinabalu untuk siasatan lanjut.

“Kes berkenaan disiasat mengikut Seksyen 372 B Kanun Keseksaan iaitu mencari langganan bagi tujuan persundalan,” katanya. – SabahNewsToday


Patah Tangan Dibelasah Selepas Tidak Pinjamkan Kenderaan

KOTA KINABALU: Seorang lelaki patah tangan selepas dibelasah hanya kerana tidak meminjamkan kenderaan majikannya dalam kejadian di sebuah perumahan di Kepayan, di sini, 17 Mac lalu.

Dalam kejadian jam 10 malam itu, mangsa berusia 27 tahun terbabit dilaporkan cedera selepas dipukul menggunakan batang paip oleh seorang warga emas yang juga mertua kepada majikannya.

Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati, mangsa adalah pekerja kepada seorang majikan yang juga anak menantu suspek.

Katanya, sebelum kejadian, suspek berusia 62 tahun dikatakan datang ke rumah mangsa untuk meminjam kenderaan Ford Rapter milik anak menantunya.

“Bagaimanapun, mangsa menyuruh suspek meminta kebenaran terlebih dahulu daripada pemilik kenderaan berkenaan

“Perkara itu membuatkan suspek berang dan terus memukul mangsa menggunakan batang paip sepanjang kira-kira 1 meter,” katanya ketika dihubungi, hari ini.

Habibi berkata, suspek dilaporkan turut mengugut akan bunuh mangsa dengan menggunakan parang samurai.

Katanya, mangsa kemudiannya dibawa mendapatkan rawatan di hospital dan disahkan mengalami patah tulang lengan kiri dan terpaksa menjalani pembedahan.

“Bertindak atas maklumat, polis kemudiannya berjaya menahan suspek di rumahnya dan kini direman untuk siasatan lanjut.

“Kes disiasat mengikut Seksyen 326 Kanun Keseksaan yang memperuntukkan hukuman penjara maksimum 20 tahun dan denda atau sebat, jika sabit kesalahan,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Madius Kekal Timbalan Ketua Menteri Jika Warisan Plus Menang

KIULU: Presiden Parti Warisan Sabah (Warisan) Datuk Seri Panglima Mohd Shafie Apdal memberikan jaminan kepada Presiden Pertubuhan Kinabalu Progresif Bersatu akan kekal sebagai Timbalan Ketua Menteri Sabah jika Warisan Plus menang Pilihan Raya Negeri (PRN) pada 26 September ini.

Shafie menyatakan hasratnya itu semasa berucap di dalam program beramah mesra bersama rakyat di Kampung Lokub, Kiulu, di sini, hari ini.

“Bila kita (Warisan Plus) jadi pemerintah, saya akan bagi jawatan Timbalan Ketua Menteri sama Madius…dia confirm jadi Menteri, Timbalan Ketua Menteri,” katanya.

Shafie yang juga merupakan Caretaker Ketua Menteri Sabah turut menyatakan bahawa sudah tiba masanya bagi rakyat di Kiulu untuk menggunakan mandat mereka sebagai penentu corak masa depan negeri Sabah.

“Sekarang kuasa ada ditangan rakyat untuk mengundi siapa yang mereka mahu. Jangan ajar orang Sabah, apa kita mahu. Sudah berpuluh tahun pemimpin di Kuala Lumpur ajar apa kita mahu. Sekarang kita tunjuk mereka rakyat Sabah tahu apa yang kita mahu,“ katanya.

Shafie turut menyeru rakyat Kiulu untuk menolak parti Malaya dan memilih parti tempatan bagi memperjuangkan hak-hak rakyat Sabah.

Dalam perkembangan yang sama, Madius yang merupakan calon bagi kawasan N.15 Kiulu telah menyerahkan Pelan Tindakan Pembangunan Strategik khusus untuk pembangunan di kawasan Kiulu.

Menurut Madius, kajian tersebut adalah usahasama beliau bersama Institute for Development Studies (IDS) yang akan menjadi garis panduan bagi pelaksanaan pejabat daerah kecil Kiulu untuk beroperasi setelah diluluskan Kabinet pada Julai lepas.

“Ini membuktikan komitmen kerajaan Warisan Plus dalam memberikan pembangunan secara menyeluruh dan dalam masa yang sama memperjuangkan hak rakyat Sabah demi keharmonian bersama,” katanya.

Sokongan padu untuk calon N. 15 Kiulu itu dapat dilihat daripada reaksi rakyat di kawasan Kiulu terhadap beliau.

Bagi Angelah Bahai, 27, anak jati Kampung Nulu, Kiulu; beliau berkata perumpamaan tidak kenal maka tidak cinta amat sesuai dengan calon N. 15 Kiulu itu.

“Mungkin kalau dari jauh orang akan rasa dia tidak peramah tetapi dia sebenarnya tidak sombong dan sangat mesra dengan orang kampung. Saya sebenarnya sangat teruja dapat berjumpa dengan Datuk Madius hari ini, “katanya.

Manakala bagi Karijah Ganggai, 75, dan Lompoi Atul, 68, mereka melihat Madius sebagai sosok pemimpin yang terbaik untuk Kiulu.

“Kami kenal dia sebab dia ini orang kampung sini juga. Banyak dia tolong kalau untuk orang kampung sama orang UPKO dari dulu lagi dia ini sama UPKO,” kata Karijah.

Kedua ipar duai ini turut menyatakan sokongan buat Presiden UPKO tersebut dan mengharapkan beliau dapat membawa pembangunan di kawasan Kiulu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDN bangun sistem maklumat warga asing

KUALA LUMPUR: Kementerian Dalam Negeri kini sedang membangunkan satu sistem pangkalan maklumat mengenai kemasukan warga asing ke negara ini.

Timbalan Menteri Dalam Negeri, Datuk Mohd Azis Jamman, berkata dengan adanya sistem itu, semua agensi di bawah kementerian dapat memperoleh maklumat dengan cepat dalam memproses kemasukan warga asing termasuk berkaitan isu permit kerja dan tapisan keselamatan.

Katanya, beliau tidak menafikan berlaku kelewatan dalam proses kelulusan permit masuk untuk pekerja asing kerana tiada pangkalan maklumat seumpama itu ketika ini.

“Apabila ada sistem maklumat itu maka agensi di bawah kementerian lebih cepat untuk proses permohonan malah tapisan keselamatan juga dapat disegerakan,” katanya menjawab soalan tambahan Datuk Seri Ismail Mohamed Said (BN-UMNO Kuala Krau) mengenai kelewatan proses bayaran levi pekerja asing.

Terdahulu menjawab soalan asal Chan Ming Kai (PH-PKR Alor Setar) mengenai jumlah permohonan permit masuk mengikut negeri, Mohd Aziz berkata, sebanyak 27,127 permohonan permit masuk yang diterima Jabatan Imigresen direkodkan sehingga 5 Oktober lalu.

Katanya, daripada jumlah itu, sebanyak 10,145 permohonan sedang diproses.

“Selangor mencatatkan jumlah permohonan tertinggi iaitu 2,527 diikuti Johor (1,757), Kuala Lumpur (1,568) dan Perak (1,247).

“Pahang pula merekodkan sebanyak 568 permohonan, diikuti Kelantan (497); Kedah (478), Pulau Pinang (401); Negeri Sembilan (360), Terengganu (341); Labuan (107); Melaka (95); Perlis (65); Putrajaya (55); Sarawak (52) dan Sabah (27).

“Berdasarkan permit masuk sedia ada, warga asing yang menetap di Malaysia untuk tempoh melebihi lima tahun secara berterusan adalah layak untuk memohon permit masuk,” katanya.

Beliau menjelaskan kelulusan permit masuk itu melayakkan seseorang itu mendapatkan taraf sebagai pemastautin tetap.

Mohd Azis berkata permit masuk adalah satu permit yang dikeluarkan Jabatan Imigresen mengikut Seksyen 10 Akta Imigresen 1959/63 bagi membolehkan seseorang warga asing untuk tinggal di Malaysia selepas tamat satu tempoh pas yang di pegang sebelum ini.


Tiket Sabah FC Menentang JDT Mula Dijual

KOTA KINABALU: Seramai 6,348 penyokong dibenarkan masuk ke Stadium Likas bagi menyaksikan perlawanan Piala Malaysia 2021 antara Sabah FC menentang Johor Darul Ta’zim (JDT), 29 Oktober depan.

Jumlah penonton yang dibenarkan itu adalah berdasarkan Prosedur Operasi Standard (SOP) yang dikeluarkan Majlis Keselamatan Negara (MKN), Kementerian Kesihatan Malaysia (KKM) dan Kementerian Belia dan Sukan (KBS) serta Liga Bolasepak Malaysia (MFL) mengikut fasa ditetapkan Pelan Pemulihan Negara (PPN).

Pengerusi Jawatankuasa Pintu dan Tiket, Persatuan Bola Sepak Sabah (SAFA), Shamsuddin Mohd Shah berkata, tiket akan dijual kepada orang awam bermula jam 6.30 petang Sabtu (hari ini) secara atas talian.

Katanya, harga bagi tiket tempat duduk terbuka bagi Zon A dan D ialah RM18 dan RM22 bagi Zon B dan C, manakala harga tiket untuk grandstand RM35.

“Apa yang penting, hanya penyokong atau penonton yang sudah lengkap divaksinasi melebihi 14 hari dibenarkan masuk ke stadium.

“Selain itu, penonton juga wajib memakai pelitup muka sepanjang perlawanan serta tiada aktiviti makan minum sepanjang berada di stadium,” katanya dalam kenyataan yang dikeluarkan, hari ini.

Shamsuddin yang juga Ahli Majlis Tertinggi SAFA berkata, kanak-kanak bawah umur 18 tahun tidak dibenarkan masuk di stadium mengikut kepada SOP yang ditetapkan.

Menurutnya, garis panduan itu penting bagi memastikan semua pihak bersama-sama menjaga SOP bagi mengelak sebarang insiden tidak diingini berlaku.

Katanya, tiket boleh dibeli secara atas talian menerusi https://ticket.tickethotline.com.my/home.

Sementara itu, Shamsuddin berkata, penonton juga dinasihatkan supaya mengehadkan pergerakan dan sentiasa duduk ditempat duduk masing-masing sepanjang masa mengikut penjarakan sosial.

“Penonton juga dilarang berhimpun atau menunggu pemain di luar perkarangan stadium dan digalakkan meninggalkan stadium serta-merta dengan bersistematik sejurus tamat perlawanan.

“Penonton juga digalakkan masuk ke dalam stadium seawal jam 6.30 petang bagi mengelakkan kesesakan di pintu masuk,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu Ke Labuan Perlu Jalani Ujian 3 Hari Sebelum Perjalanan, Kuarantin Wajib 14 Hari

PUTRAJAYA: Individu yang ingin memasuki Labuan diwajibkan menjalani ujian RT-PCR Covid-19 tiga hari sebelum perjalanan berkuatkuasa 1 Julai, kata Menteri Kanan (Keselamatan) Ismail Sabri Yaakob.

Beliau berkata, individu dari luar negara juga diwajibkan menjalani kuarantin 14 hari di hotel sementara pengembara bagi penjawat awam perlu menjalani kuarantin wajib selama 10 hari di rumah atau hotel.

“Manakala pengembara bagi penduduk asal Labuan, mereka perlu menjalani kuarantin 10 hari di rumah,” katanya dalam kenyataan.

Katanya, pengumuman itu dibuat selepas mengambil kira situasi semasa Covid-19 di wilayah berkenaan ketika ini.

Manakala, bagi pengguna kad harian transporter, Ismail berkata mereka perlu mengambil ujian PCR setiap dua minggu dan RTK-Antigen setiap minggu.

“Kemasukan dibenarkan untuk warganegara sahaja dan wajib menjalani kuarantin 14 hari dengan ujian RT-PCR pada hari ke-10.

“Prosedur kemasukan ke Labuan adalah terpakai sepenuhnya dengan keutamaan diberikan kepada individu yang telah mengambil vaksin Covid-19,” katanya.

Beliau berkata, pergerakan keluar juga dibenarkan dengan 14 hari kuarantin dan wajib menjalani ujian RT-PCR.

Manakala, pergerakan kapal kumpit ditangguhkan buat sementara waktu.

Mengulas lanjut, Ismail berkata tiga lokaliti di Petaling, Selangor – Mentari Court, PJS 8, Taman Perumahan SS91A, Sungai Way dan Pangsapuri Westlite PKNS- diletakkan bawah perintah kawalan pergerakan diperketatkan (PKPD) selama dua minggu berkuatkuasa 1 Julai hingga 14 Julai.

Turut diletakkan bawah PKPD pada 1 Julai adalah Kampung Kubang Jela, Kuala Terengganu; Kampung Balung Cocos, Tawau, Sabah dan dua lokaliti di Kuala Lumpur iaitu Projek Perumahan Rakyat Pantai Ria dan Taman Bukit Angkasa.

“Pelaksanaan PKPD ini untuk memudahkan KKM melaksanakan saringan secara bersasar ke atas penduduk yang terlibat dan seterusnya mengekang penularan Covid-19 ke kawasan lain.”

Sementara itu, beliau turut mengumumkan penamatan PKPD di beberapa lokaliti di Sabah dan Sarawak antaranya:


Pengusaha Rumah Sarang Burung Walit Di Sabah Perlu Dapatkan Permit

KOTA KINABALU: Semua pengusaha dan penternak rumah sarang burung walit perlu mendapatkan permit penternakan daripada Jabatan Hidupan Liar (JHL) Sabah.

Timbalan Ketua Menteri Datuk Christina Liew berkata, permit penternakan itu berjumlah RM200 setahun dan tiada sebarang cukai selain bayaran permit penternakan dikenakan oleh kerajaan negeri.

Beliau berkata, permit penternakan itu diperlukan kerana burung walit merupakan spesis yang dilindungi di bawah Enakmen Pemeliharaan Hidupan Liar 1997.

Menteri Pelancongan, Kebudayaan & Alam Sekitar ini berkata, JHL Sabah akan cuba memastikan semua penternak sarang burung mendapatkan permit penternakan itu apabila rumah sarang burung mula mengeluarkan hasil.

Mengenai bantuan teknikal untuk penternakan burung walit, Christina berkata, JHL Sabah tidak mempunyai inisiatif khusus bagi memberi bantuan teknikal kepada pengusaha yang berminat membina rumah sarang burung.

Namun, pegawai JHL bersedia membantu mana-mana individu yang datang ke pejabat-pejabat JHL untuk mendapatkan nasihat teknikal mengenai pembinaan rumah sarang burung.

Katanya, JHL juga turut mengeluarkan surat sokongan kepada mereka yang ingin memohon pinjaman bank bagi membina rumah sarang burung sekiranya mereka merupakan peserta kursus menternak sarang burung yang diiktiraf JHL.

Beliau berkata demikian ketika menjawab pertanyaan lisan Datuk Saddi Abdul Rahman (WARISAN-Sukau) mengenai inisiatif kerajaan negeri mengenai aktiviti penternakan rumah sarang burung walit dari konteks bantuan teknikal.

Tambahnya, JHL juga telah menerbitkan buku panduan penternakan sarang burung dan ia sudah disedarkan ke semua pejabat Pihak Berkuasa Tempatan (PBT) untuk dipatuhi oleh bakal penternak sarang burung.


Misteri Keranda Merah Dalam Sungai

MAKASSAR: Penduduk Desa Belo di Soppeng gempar selepas menemui keranda hanyut di Sungai Belo, kelmarin.

Portal Kompas melaporkan Ketua Tindakan Bencana Daerah (BPBD) Soppeng, Shahrani berkata, keranda berwarna merah itu ditemui pada jam 4 petang (waktu tempatan) ketika cuaca hujan.

“Kami menerima maklumat daripada penduduk yang menemui keranda hanyut di dalam sungai.

“Penduduk terkejut kerana menyangka ada mayat di dalam keranda berkenaan,” katanya ketika dihubungi Kompas, semalam.

Menurut Shahrani, air sungai yang deras menyebabkan penduduk bimbang untuk mengambil keranda itu.

Bagaimanapun, keranda itu tidak terus hanyut apabila tersangkut di longgokan sampah.

“Sebaik menerima laporan, pasukan bergegas ke lokasi dan memindahkan keranda ke tepi sungai.

“Saya tidak benarkan keranda itu dibuka di tempat kejadian kerana tiada hak untuk berbuat demikian dan terus membawanya ke Rumah Sakit (RS) Latemammala Soppeng.

“Setibanya di hospital, keranda itu dibuka dengan disaksikan polis dan askar,” katanya.

Bagaimanapun, tiada apa-apa ditemui di dalam keranda berkenaan.

Difahamkan, polis masih menjalankan siasatan bagi mengenal pasti pemilik keranda.

Bagaimanapun, laporan sama tidak menyebut sama ada kebimbangan penduduk mengenai penemuan keranda itu ada kaitan dengan pandemik Covid-19.

Dalam pada itu, Indonesia, semalam, sudah merekodkan 26,940 kes positif Covid-19 dengan 1,641 kes kematian.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima Sekeluarga Rentung Dalam Kebakaran Di Tenom

TENOM: Seorang ibu bersama tiga anak dan seorang lagi anak saudaranya rentung dalam kejadian kebakaran di sebuah rumah di Kampung Menara Pamilaan, di Tenom, tengah malam tadi.

Dalam kejadian 12.40 tengah malam itu, mangsa yang rentung Khatijah Omar, 35 dan tiga anaknya Sapura Sudirman, 3, Zahid Sudirman, 6, dan Sakirin Sudirman, 9.

Manakala seorang lagi anak saudaranya yang turut ditemui rentung adalah Adira Suhaili berusia 12 tahun.

Difahamkan, dalam insiden itu, suami Khatijah, Sudirman Hajar, 40, turut melecur di kepala dan tangan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 12.46 tengah malam.

Katanya, sepasukan bomba dari BBP Tenom yang diketuai Zainal Sinsian bersama lima anggota dikerah ke lokasi kejadian menggunakan sebuah jentera.

“Setiba di lokasi, kebakaran membabitkan sebuah rumah jenis tidak kekal terbakar sepenuhnya dan operasi pemadaman menggunakan dua aliran dan sumber air daripada tangki jentera.

“Terdapat enam mangsa terbabit dalam kebakaran itu dan lima mangsa ditemui rentung oleh pasukan bomba manakala seorang mangsa cedera melecur di kepala dan tangan.

“Mangsa yang melecur sudah dihantar ke Hospital Tenom oleh orang awam sebelum ketibaan pasukan bomba,” katanya dalam kenyataan yang dikeluarkan, hari ini.

Menurutnya, api berjaya dikawal pada 1.25 pagi dan kebakaran turut memusnahkan sebuah kereta Perodua Kancil.

Katanya, pihak Forensik JBPM masih menjalankan siasatan bagi mengenalpasti punca kebakaran dan jumlah kerugian dalam insiden itu.


Covid-19: Ranau Kini Zon Merah

KOTA KINABALU: Pertambahan kes positif baharu Covid-19 di Ranau hari ini, menjadikan daerah itu sebagai daerah ke-13 berada dalam kawasan zon merah.

Kementerian Kesihatan Malaysia (KKM) melaporkan terdapat sembilan kes baharu di Ranau hari ini dan menjadikan bilangan keseluruhan kes di Ranau meningkat kepada 48 kes, dengan 44 kes aktif.

Daripada 489 kes positif baharu yang dilaporkan di Sabah hari ini, Kota Kinabalu kekal mencatatkan kes tertinggi untuk dua hari berturut-turut, dengan 114 kes baharu. Bilangan kumulatif kes di Kota Kinabalu sehingga kini adalah sebanyak 953 kes.

Sebanyak 22 daerah mencatatkan tambahan kes baharu pada hari ini. Ia termasuk Sandakan (93), Tawau (77), Semporna (66) dan Lahad Datu (46).

Turut mencatatkan kes baharu adalah daerah Putatan (19), Papar (17),Tuaran (10), Penampang (9), Kinabatangan (5), Kunak (4), Kudat (4), Beaufort (3), Tenom (3), Tambunan (3), Pitas (2) dan masing-masing satu kes di Kota Marudu, Beluran, Kota Belud, Keningau dan Sipitang.

Di Sabah, lima kematian dilaporkan hari ini dengan tiga kematian di Kota Kinabalu dan masing-masing satu kes di Sandakan dan Semporna.

Bilangan kumulatif kes kematian di Sabah meningkat kepada 51 kes. Manakala, bilangan kes Covid-19 yang dilaporkan di Sabah setakat ini adalah sebanyak 6,286 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Baharu Covid-19 Melonjak Kepada 6,144 Hari Ini

KUALA LUMPUR: Jumlah kes baharu Covid-19 meningkat kepada 6,144 kes, hari ini berbanding 5,755 kes direkodkan semalam.

Ketua Pengarah Kesihatan, Tan Sri Dr Noor Hisham Abdullah berkata, data terbaharu itu menjadikan jumlah kumulatif meningkat kepada 2,608,979 kes setakat ini.

Katanya, maklumat terperinci akan dimuatnaik ke laman COVIDNOW dengan data harian dikemaskini sekaligus selepas tengah malam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Jangka Kes Dikesan Di Sabah Akan Meningkat

PUTRAJAYA: Bilangan jangkitan baharu kes COVID-19 di empat daerah di Sabah yang menjalani Perintah Kawalan Pergerakan Diperketatkan (PKPD) Bersasar dan Kedah dijangka meningkat dalam tempoh sehingga dua minggu akan datang.

Ketua Pengarah Kesihatan, Tan Sri Dr Noor Hisham Abdullah, berkata jangkaan itu susulan aktiviti pengesanan aktif kontak dilakukan petugas Kementerian Kesihatan (KKM) di kedua-dua negeri terbabit.

Sehubungan itu, katanya, tahap kesiapsiagaan KKM adalah lebih tinggi berbanding tempoh permulaan penularan COVID-19 di negara ini, selain mempunyai kemampuan mencukupi untuk berdepan pandemik terbabit.

“Aktiviti pengesanan sedang dijalankan di lapangan dan kita dapati peningkatan kes akan tertumpu di kawasan terbabit. Kita jangka (kes) akan meningkat dalam tempoh satu atau dua minggu ini.

“Bagaimanapun, kes jangkitan COVID-19 bagi Kluster Benteng di Sabah dan Kluster Tembok di Kedah adalah terkawal kerana kebanyakan mereka dikurung di penjara dan pusat tahanan.

“Kita juga akan meneliti prosedur operasi standard (SOP) yang akan diguna pakai di penjara bagi mengelak penularan jangkitan COVID-19 di pusat tahanan,” katanya pada sidang media di sini, hari ini.

Dr Noor Hisham berkata, pihaknya yakin dapat memutuskan rantaian jangkitan COVID-19 melalui kaedah kesihatan awam, berpandukan kejayaan menamatkan 101 kluster, sebelum ini.

“Ini kaedah terbaik dalam mengawal jangkitan memandangkan vaksin belum ditemui. Musuh kita sama, jangan salahkan satu sama lain. Kerjasama padu semua pihak diperlukan.

“Kita mampu melandaikan lengkuk gelombang ketiga sekali lagi seperti sebelum ini, jika mengamalkan kaedah kesihatan awam,” katanya.

Mengenai kebimbangan ibu bapa terhadap keselamatan murid di sekolah, beliau berkata, tiada cadangan penutupan premis berkenaan disyorkan kepada Kementerian Pendidikan, setakat ini.

“Kalau sekolah terbabit ada jangkitan, baru kita akan syorkan supaya penutupan sekolah dibuat. Bagaimanapun, pihak sekolah perlu berhati-hati dan sentiasa mematuhi SOP ditetapkan dalam menjalankan sebarang aktiviti,” katanya.- BH Online


WARISAN Sedia Lawan : SHAFIE

KOTA KINABALU: Parti Warisan Sabah (Warisan) sedia berhadapan dengan mana-mana parti dalam pilihan raya akan datang.

Presidennya yang juga Ketua Menteri, Datuk Seri Mohd Shafie Apdal mengutarakan kesediaan itu sama ada pilihan raya akan diadakan dalam tempoh lima tahun atau pada bila-bila masa.

“Rakyat sudah bersuara dan memilih kerajaan semasa pilihan raya umum lalu. Mereka kena terimalah.

“Tetapi jika tubuhkan parti atau gabungan baharu itu hak mereka kerana kalau kita melihat ahli-ahli GBS adalah daripada UMNO sendiri.

“Sebagai kerajaan kerja kita adalah untuk membantu rakyat dengan mengukuhkan ekonomi dan mewujudkan peluang pekerjaan,” katanya kepada pemberita di sini hari ini.

Terdahulu beliau mengadakan tinjauan ke lokasi Pusat Konvensyen Antarabangsa Sabah (SICC) berdekatan Pelabuhan Sabah.

Mohd Shafie berkata demikian ketika diminta mengulas mengenai Penubuhan Gabungan Bersatu Sabah (GBS) yang ketuai oleh Tan Sri Joseph Pairin Kitingan selaku Pengerusi sementara.

Keanggotaan GBS terdiri daripada empat parti politik iaitu Parti Bersatu Sabah (PBS), UMNO Sabah, Parti Solidariti Tanah Airku (Star Sabah) dan Parti Bersatu Rakyat Sabah (PBRS) serta beberapa wakil rakyat bebas.

GBS mempunyai 21 Ahli Dewan Undangan Negeri dan 10 Ahli Parlimen.


Potong jari hukum ‘bomoh’

KOLKATA: Seorang buruh dipotong semua jarinya atas arahan mahkamah palsu di sebuah kampung di Bengla selepas dituduh sebagai bomoh yang mengamalkan sihir.

Mangsa, Fandi Sardar, 66, diserang orang ramai pada lewat Selasa di Radhakrishnapur, kira-kira 176 kilometer di utara Kolkata, kerana dituduh mengamalkan ilmu hitam, lapor Hindustan Times.

Menurut Hindustan Times, penduduk mendapatkan khidmat bomoh selepas beberapa orang sakit sejak beberapa bulan lalu, dan memaklumkan Sardar pengamal sihir.

Susulan itu, ketua kampung mengarahkan bapa beranak lima itu dihukum bunuh, sebelum memutuskan hukuman dikurangkan dengan mangsa dipotong semua jarinya.

Portal Millennium Post melaporkan sekumpulan orang pergi ke rumahnya dan mengheretnya dari situ seterusnya melaksanakan hukuman berkenaan. Ketua kampung dan mereka yang melaksanakan hukuman itu kemudian meninggalkan kampung terbabit.

Sementara itu, ketua polis daerah Superintendan Kunal Aggarwal berkata, belum ada laporan rasmi dibuat, namun pihaknya menyiasat sebaik dimaklumkan kejadian itu.


Warga Ukraine Mula Kehilangan Nyawa, Cedera

Chuguiv, Ukraine: Seorang lelaki menangis di sisi mayat bapanya selepas serangan peluru berpandu di bandar Chuguiv di timur Ukraine ketika negara itu bangkit akibat pencerobohan Rusia

“Saya suruh dia pergi,” lelaki dalam lingkungan 30-an itu menangis teresak-esak, di sebelah runtuhan kereta yang berpusing.

Berdekatan mereka, seorang wanita menjerit ke langit kerana kecewa dengan serangan itu.

Kawah peluru berpandu, kira-kira empat hingga lima meter lebar, terbentuk di antara dua bangunan pangsapuri lima tingkat yang musnah.

Anggota bomba bertungkus-lumus memadamkan sisa kebakaran.

Beberapa bangunan lain di jalan itu rosak teruk, tingkapnya pecah dan bingkai pintu tergantung dalam keadaan udara pagi yang sejuk.

Sergiy, 67, cuba menggunakan kaki meja Ikea untuk menghalang udara masuk dari tingkapnya yang pecah.

Dia mengalami lebam di beberapa tetapi berkata dia baik-baik saja.

“Saya akan tinggal di sini, anak perempuan saya di Kyiv dan ia sama di sana,” katanya kepada AFP.

Pada pendapat Sergiy, peluru berpandu itu menyasarkan lapangan terbang tentera berhampiran, berdekatan bandar Kharkiv dan hanya kira-kira 40 kilometer dari sempadan Rusia.

“Ia adalah salah satu sasaran yang disebut oleh Putin, saya tidak terkejut pun,” katanya, enggan memberikan nama keluarganya.

Asap hitam tebal boleh dilihat berkepul-kepul dari arah lapangan terbang — salah satu lokasi strategik di seluruh negara yang dituju kuasa tembakan Moscow dalam serangan pembukaan.

Seorang anggota polis berkata, jumlah kematian akibat pengeboman itu masih “dinilai” tanpa memberikan butiran lanjut.

Seorang remaja, Anastasia mencengkam kucing kelabunya sambil melihat datuknya di atas kerusi roda dimuatkan ke dalam bas mini menunggu untuk bergegas ke kampung berhampiran.

“Kami tidak pernah menjangkakan ini. Kami akan pergi ke kampung, kami berharap peperangan akan menyelamatkan kami di sana,” katanya.

Anggota tentera Ukraine dan trak berkerumun di sekitar bandar itu ketika kerajaan di Kyiv menegaskan tenteranya akan melakukan semua yang mereka mampu untuk melindungi Ukraine.

Di seluruh Ukraine, orang awam dan tentera bahagian timur yang terdedah berebut untuk bertindak balas apabila salah satu tentera paling berkuasa di dunia memulakan apa yang diberi amaran oleh pihak berkuasa sebagai “pencerobohan berskala penuh”.

Kira-kira 300 kilometer ke selatan di bandar pelabuhan utama Mariupol — dekat dengan barisan hadapan tempat pemisah yang disokong Rusia — pihak berkuasa bergegas untuk memindahkan orang awam ketika pertempuran bermula.

Pegawai tempatan Alexiy Babchenko berkata, mereka mula memindahkan orang ramai keluar dari dua kawasan ke stesen kereta api terdekat — tetapi keganasan itu terlalu berat untuk bermula di lokasi lain. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kaum Murut di Tenom diseru pertahankan bahasa ibunda agar tidak pupus

TENOM, 30 Mac – Suku kaum Murut di daerah ini disarankan untuk bersatu mempertahankan bahasa kaum itu agar tidak pupus dan terus dituturkan kalangan generasi muda.

Ketua Daerah Kemabong Panguot Lambang berkata etnik itu perlu memastikan bahasa itu terus dituturkan serta diajar kepada generasi muda supaya ia sentiasa kekal relevan.

Beliau berkata bahasa itu merupakan identiti kaum Murut, dan amat malang sekali sekiranya ia diabaikan sehingga tidak ada generasi lagi yang berminat untuk menuturkannya, sekaligus menjadi satu kerugian yang sangat besar.

“Era globalisasi bukan satu alasan untuk kita melupakan bahasa ibunda sendiri dengan menggunakan bahasa lain sebagai bahasa rasmi kaum atau keluarga,” katanya ketika ditemui selepas merasmikan Mesyuarat Agung Dwi Tahunan Persatuan Keluarga Pahlawan Ontoros (Pusaka) di sini, hari ini.

“Melupakan bahasa ibunda sendiri (Murut) satu permulaan yang tidak positif kepada masa depan bahasa itu. Situasi ini sangat membimbangkan jika tidak ada kesedaran dikalangan kaum itu sendiri kelak kita akan kehilangan identiti dan bangsa itu sendiri,” tambahnya.

Panguot seterusnya meminta kaum Murut supaya bertindak lebih kreatif dalam memastikan bahasa itu sentiasa dijadikan bahasa komunikasi, antaranya termasuk menganjurkan pelbagai aktiviti yang berkonsepkan etnik itu boleh dilaksanakan, sebagai sebahagian daripada usaha memastikan generasi kini berminat menggunakan bahawa ibunda.


Azis Jamman Kemalangan Motosikal Dalam Konvoi AADK

KOTA KINABALU: Timbalan Menteri Dalam Negeri Datuk Azis Jamman terlibat dalam kemalangan motosikal dekat Bukit Kelawat pagi tadi.

Beliau yang juga Ahli Parlimen Sepanggar dilaporkan mengalami kecederaan pada bahagian kaki dan telah dihantar ke Hospital Tuaran.

Azis menyertai konvoi Jelajah Kesedaran Bahaya Dadah anjuran Agensi Anti Dadah Kebangsaan (AADK) sempena promosi Regatta Lepa yang dirasmikan olehnya di Dataran DBKK awal pagi.

Difahamkan Azis terjatuh dan diseret motosikal sekitar jam 10 pagi di selekoh semasa menuruni bukit ke Ranau.

Ambulans yang mengiringi konvoi membawa beliau ke hospital terdekat iaitu Hospital Tuaran sebelum dihantar ke Hospital Queen Elizabeth.


COVID-19 : 3,384 Kes Baharu, 13 Kematian Hari Ini

PUTRAJAYA: Sebanyak 3,384 kes baharu COVID-19 dilaporkan hari ini, menjadikan jumlah kumulatif sebanyak 254,988 kes.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu, terdapat 15 kes yang dikesan mendapat jangkitan dari luar negara.

Katanya, sehingga kini seramai 259 kes sedang dirawat di unit rawatan rapi (ICU) dan 122 daripadanya memerlukan bantuan pernafasan.

“Sehingga kini, sebanyak 51,783 kes aktif dengan kebolehjangkitan COVID-19 dikesan, bersamaan 20.3 peratus daripada jumlah keseluruhan kes,” katanya dalam kenyataan di sini hari ini.

Beliau turut memaklumkan sehingga jam 12 tengah hari ini, terdapat 3,774 kes sembuh dilaporkan menjadikan jumlah kumulatif kes pulih sebanyak 202,269 kes.

Manakala, dukacita dimaklumkan terdapat pertambahan 13 kes kematian Covid-19 pada hari ini, menjadikan jumlah kumulatif kes kematian Covid-19 di Malaysia adalah sebanyak 936 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


14,554 Kes Positif Baharu COVID-19 Hari Ini, 6 Negeri Catat Ribuan Kes

PUTRJAYA: Kes baharu COVID-19 yang dilaporkan pada hari ini adalah sebanyak 14,554 dan menjadikan jumlah keseluruhan sebanyak 2,171,232 kes.

Menerusi makluman daripada Ketua Pengarah Kesihatan, Tan Sri Dr Noor Hisham Abdullah, terdapat enam negeri yang mencatatkan ribuan kes iaitu Selangor, Sarawak, Sabah, Johor, Pulau Pinang dan Perak.

Pecahan kes baharu bagi setiap negeri adalah seperti berikut:

Selangor – 2,244 (668,251)Sarawak – 2,825 (193,434)Sabah – 1,273 (192,224)Johor – 1,807 (187,938)WPKL – 271 (184,522)Kedah – 908 (130,242)Pulau Pinang – 1,231 (124,880)Kelantan – 910 (108,504)Perak – 1,144 (96,832)Negeri Sembilan – 157 (96,385)Pahang – 598 (60,558)Melaka – 401 (56,426)Terengganu – 690 (51,542)WP Labuan – 0 (9,945)WP Putrajaya – 30 (6,000)Perlis – 65 (3,549)


MPKK Sabah Perlu Kemaskini Pangkalan Data Profil Kampung

TAWAU, 4 Sept: Majlis Pengurusan Komuniti Kampung (MPKK) di Sabah perlu sentiasa mengemaskini pangkalan data profil kampung masing-masing bagi memudahkan perancangan pembangunan kampung dilaksanakan dengan lancar dan tersusun, kata Pembantu Menteri Kewangan Sabah, Sarifuddin Hata.

Katanya, mereka juga perlu memastikan profil mengenai tadbir urus desa, perancangan aktiviti, pengurusan mesyuarat, akaun dan kewangan, serta permohonan geran juga dimantapkan.

“Melalui data kampung yang dikemaskini maka sudah pasti penyaluran maklumat serta perancangan pembangunan dapat dibuat dengan terancang oleh kerajaan,” katanya.

Beliau berkata demikian pada majlis Kursus Induksi Majlis Pengurusan Komuniti Kampung (MPKK) Siri 2/2019 Negeri Sabah Zon Pantai Timur, di sini, hari ini.

Program dua hari itu telah disertai 484 orang yang terdiri dari Pengerusi dan Setiausaha MPKK dari daerah  Kunak, Semporna dan Tawau dengan mengetengahkan pelbagai isu termasuk permohonan kenaikan elaun.

Sementara itu, Sarifuddin berkata, Kementerian Pembangunan Luar Bandar, memperuntukkan sebanyak RM1.13 bilion kepada negeri Sabah tahun ini  ini berbanding RM811 juta pada tahun 2018 untuk pembangunan negeri.

Katanya, pertambahan sebanyak 40 peratus itu membolehkan lebih ramai merasai bantuan kemudahan asas yang disediakan Kerajaan Persekutuan.


Suspek Pecah Rumah Dicekup, Rampas RM8,650, Barang Kemas, Telefon Bimbit Dan Syabu

BEAUFORT: Seorang lelaki disyaki terbabit dalam satu kes pecah rumah di Beaufort dicekup polis dalam satu serbuan di Kampung Lumat, dekat sini, semalam.

Dalam kejadian 1.30 pagi itu, turut dirampas beberapa barang berharga dan wang tunai dipercayai hasil daripada kegiatan pecah rumah serta dadah jenis syabu.

Ketua Polis Daerah Beaufort, Deputi Superintendan Azmir Abd Razak berkata, lelaki berusia 33 tahun itu dipercayai terbabit dalam satu kes pecah rumah di Kampung Lumatai, kelmarin.

Beliau berkata, seorang pengadu lelaki berusia 34 tahun menyedari rumahnya dipecah masuk pada jam 6 petang sebelum melaporkan kejadian itu kepada polis.

“Menurut pengadu, dia menyedari wang tunai RM10,000 yang disimpannya dalam beg diletakkan di laci bersama rantai emas didapati hilang dan sebuah tab Huawei yang di simpan atas meja dalam bilik yang sama juga hilang.

“Anggaran kerugian dalam kejadian itu membabitkan nilai kira-kira RM15,000,” katanya ketika dihubungi, hari ini.

Ekoran kejadian itu, Azmir berkata, hasil risikan pihaknya berjaya mengesan dan memberkas lelaki terbabit.

“Hasil tangkapan turut berjaya merampas beberapa barang kes termasuk lima telefon bimbit pelbagai jenama, barang kemas, wang tunai sebanyak RM8,650 dan dadah jenis syabu dengan anggaran berat 0.17 gram.

“Siasatan lanjut mendapati, suspek turut mengaku terbabit dalam kegiatan empat kes pecah rumah lain di sekitar daerah ini,” katanya.

Sehubungan itu, Azmir berkata, suspek kini direman untuk siasatan lanjut mengikut Seksyen 457 Kanun Keseksaan. – Harian Metro


Lelaki warga asing cuba serang polis ditembak mati

LAHAD DATU: Seorang lelaki dipercayai warga asing ditembak mati selepas dilaporkan cuba menyerang anggota polis dengan senapang buatan sendiri jenis bakakuk dalam kejadian di Kampung Jawa di sini, pagi tadi.

Dalam kejadian kira-kira jam 6 pagi itu, sepasukan anggota dari Ibu Pejabat Polis Daerah (IPD) Lahad Datu melakukan serbuan ke rumah berkenaan untuk menjalankan pemeriksaan susulan maklumat berhubung pemilikan senjata api oleh suspek berusia 47 tahun terbabit.

Ketua Polis Daerah Lahad Datu, Asisten Komisioner Nasri Mansor, berkata pihaknya anggota polis mengepung kawasan rumah berkenaan yang terletak dalam kawasan hutan di kampung itu sebelum memperkenalkan diri sebagai polis dan meminta lelaki berkenaan memberi kerjasama dengan membuka pintu.

“Bagaimanapun, suspek enggan dan kami terpaksa memecah pintu rumah itu untuk masuk bagi membuat pemeriksaan. Selepas berjaya membuka pintu, suspek kelihatan kelihatan terkejut lalu mengacukan senapang jenis bakakuk ke arah anggota polis.

“Dalam keadaan demikian yang mengancam pasukan serbuan, polis terpaksa mempertahankan diri dan melepaskan tembakan ke arah suspek,” katanya pada sidang media di IPD Lahad Datu di sini, sebentar tadi.

Nasri berkata, lelaki terbabit disahkan mati di lokasi kejadian sebelum mayatnya dihantar ke Hospital Lahad Datu untuk tindakan lanjut.

“Polis merampas senjata api bakakuk dan peluru penabur serta parang disyaki milik suspek, selain menemui dokumen pengenalan dipercayai dari Filipina.

“Semua barang rampasan dibawa ke IPD Lahad Datu untuk tindakan lanjut dan kes disiasat mengikut Seksyen 307 Kanun Keseksaan kerana cubaan bunuh, Seksyen 8 Akta Senjata (Penalti Lebih Berat) 1971 dan Seksyen 8(a) Akta Senjata 1960,” katanya. – Berita Harian


‘Jangan Memperdayakan Orang Ramai’ – Siti Nurhaliza

KUALA LUMPUR: “Tolong jangan memperdayakan orang ramai,” demikian pinta Datuk Seri Siti Nurhaliza terhadap pihak yang tidak bertanggungjawab mengumumkan namanya sebagai salah seorang penyanyi dalam sebuah konsert di Sabah.

Memuat naik poster konsert dalam Instagramnya, penyanyi lagu 7 Nasihat itu memaklumkan hebahan poster yang berlangsung di sebuah dewan universiti pada April depan adalah palsu.

“Perhatian. Saya tidak terbabit dengan acara ini dan juga tidak berada di tempat yang dinyatakan pada tarikh tersebut.

“Kepada pihak yang bertanggungjawab mengenai hal ini, diminta supaya nama dan gambar saya tidak digunakan kerana saya tidak terbabit.

“Saya sangat berharap agar perkara palsu seperti ini tidak dibuat main-main oleh pihak terbabit,” tulisnya.

Selain Siti, gambar penyanyi lain seperti Amy Search, Hael Husaini, Dayang Nurfaizah, Aweera dan Cakra Khan turut tertera di atas poster berkenaan.

“Penyanyi lain yang ada gambar dan nama, saya tidak pasti terlibat atau tidak.

“Tetapi, saya memang tidak pernah membuat atau menerima undangan ini,” tulisnya. – Berita Harian


Kenapa Nak Biadap Sangat?

PENAMPANG: Bukan sahaja melanggar Perintah Kawalan Pergerakan (PKP), seorang wanita turut biadap terhadap anggota dan pegawai polis yang bertugas dalam Op Covid-19 di Taman Ketiau, Penampang kelmarin.

Wanita berusia 28 tahun akhirnya menerima padah apabila dia ditahan kerana ingkar PKP dan menghalang tugas penjawat awam pada jam 5.25 petang.

Ketua Polis Daerah Penampang, Deputi Superintendan Mohd Haris Ibrahim berkata, anggota dan pegawai Ibu Pejabat Polis Daerah (IPD) Penampang menjalankan tugas pemantauan di kawasan berkenaan mengesan seorang wanita bersembang dengan beberapa penduduk.

“Anggota polis kemudian mengarahkan mereka supaya pulang ke rumah masing-masing.

“Selang beberapa minit selepas anggota polis selesai membuat rondaan di kawasan sekitar, wanita itu masih lagi belum pulang dan berada di tempat yang sama.

“Suspek (wanita) itu kemudian memarahi polis supaya tidak mencampuri urusannya,” katanya kepada media ketika ditemui sebaik selesai berbuka puasa bersama anggota dan pegawai IPD Penampang di sekatan jalan raya di Jalan Penampang Bypass, semalam.

Mohd Haris berkata, suspek kemudian ditahan kerana ingkar arahan PKP dan cuba menghalang tugas penjawat awam.

“Kes disiasat mengikut Seksyen 186 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988 (Akta 342).

“Setakat ini, IPD Penampang menahan seramai 90 individu yang ingkar PKP dan kita akan mengambil tindakan lebih tegas lagi terhadap mana-mana individu yang masih ingkar dan tidak mematuhi arahan yang ditetapkan.

“Mohon kerjasama masyarakat di daerah ini supaya sentiasa berada di rumah seterusnya mengelak daripada diambil tindakan,” katanya.


Muhyiddin Tiba Di Istana Negara

KUALA LUMPUR: Presiden Parti Pribumi Bersatu Malaysia (Bersatu) Tan Sri Muhyiddin Mohd Yassin tiba di Istana Negara bagi mengangkat sumpah sebagai Perdana Menteri kelapan.

Beliau tiba di Istana Negara pada jam 9.50 pagi ini.


PKPD Kampung Baru Pasir Putih, Tawau Tidak Dilanjutkan

KOTA KINABALU, 28 April : Perintah Kawalan Pergerakan Diperketatkan (PKPD) di Kampung Baru Pasir Putih, Tawau  tidak akan dilanjutkan seperti diumum semalam dan ditamatkan hari ini, kata Menteri Perumahan dan Kerajaan Tempatan Sabah Datuk Masidi Manjun.

Beliau yang juga jurucakap kerajaan negeri mengenai COVID-19 berkata keputusan itu dibuat berdasarkan penilaian risiko terkini daripada pihak Kementerian Kesihatan Malaysia (KKM).

“KKM telah melakukan 847 ujian saringan COVID-19 di Kampung Baru Pasir Putih, daripada jumlah itu 23 orang penduduk didapati positif manakala 824 adalah negatif dan semua keputusan ujian saringan telah diketahui.

Namun dalam masa yang sama kerajaan negeri telah mengarahkan Pusat Kawalan Operasi  Bencana Daerah Tawau untuk terus memantau keadaan di lokaliti tersebut bagi memastikan penularan wabak COVID-19 dapat dikawal dengan sebaiknya,” katanya menerusi satu kenyataan di sini malam ini.

Kampung berkenaan dikenakan PKPD bermula pada 1 April hingga 14 April kemudian disambung sehingga hari ini dan semalam Menteri Kanan Keselamatan Datuk Seri Ismail Sabri Yaakob mengumumkan PKPD di lokaliti itu dilanjutkan lagi sehingga 12 Mei depan.

Sementara itu Masidi berkata satu kluster baharu direkodkan hari ini iaitu Kluster Madai melibatkan 18 kes positif COVID-19 di Kunak dan 12 kes di Lahad Datu.

Beliau berkata 87 kes positif COVID-19 baharu direkodkan di Sabah hari ini dan 189 pesakit sembuh serta dibenarkan keluar daripada hospital. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sungai Terpanjang Melimpah, Sulawesi Berdepan Bencana Banjir Terburuk Dalam Sejarah

Banjir di Sulawesi Selatan dikatakan antara banjir terburuk yang pernah terjadi melibatkan kawasan di Gowa dan Makassar.

“Gowa dan Makassar antara daerah paling teruk dengan keadaan hujan lebat tak berhenti selama 2 hari berturut-turut,” kata Menteri Sosial, Agus Gumiwang.

Banjir di Gowa, Sulawesi Selatan2:57 PM – Jan 23, 2019See Banjir2019’s other TweetsTwitter Ads info and privacy

Banjir teruk di Kabupaten Gowa, Sulawesi Selatan2:57 PM – Jan 23, 2019See Banjir2019’s other TweetsTwitter Ads info and privacy

Mangsa banjir buat masa ini ditempatkan di masjid-masjid berdekatan dan jumlah keseluruhan mangsa sekurang-kurangnya 2,000 orang.

Keadaan menjadi lebih teruk apabila luapan sungai Jeneberang yang merupakan sungai terpanjang di Sulawesi melakukan pembukaan air yang tidak terbendung.

Pihak penyelamat telah diarah untuk membantu proses mengeluarkan penduduk yang terperangkap dalam banjir.


TV Plasma RM3,999 Pecah Angkara Budak Datang Beraya

Jika SEBELUM ini, netizen digemparkan dengan berita seekor kucing mati dihentak oleh kanak-kanak yang datang beraya, kali ini TV plasma berharga RM3,999 pula menjadi mangsa.

Menurut Qhalida Qaseh, TV milik saudaranya itu pecah disebabkan anak tetamunya yang hiperaktif berlari ke sana sini.

Apa yang menyedihkan, TV tersebut baru sahaja dibeli dua bulan yang lalu tetapi akhirnya menemui ‘ajalnya’ di hari raya.

“TV Plasma jatuh! Berderai baii!! Serpihan berterabur. Terus sedara aku terpekik yang TV itu dia beli dengan harga RM3,999 baru dua bulan rasmi.

“Budak-budak itu terus cuak dan terus berdiri di belakang mak dia. Mak dia pula terkedu, suami dia pula bangun dan terus keluar rumah. Haram punya perangai.

“Mak dia buat-buat marah, selepas itu kata “Pergi kat ayah. Maaflah ye, suami tergesa-gesa keluar, saya kena ikut, nanti kena tinggal.

“Terus sedara aku keluar pergi tarik suami dia.

“Bang, harga tv RM3,999. Bayarlah sekarang ye. Saya kumpul empat kali gaji. Kalau tak bayar, jangan balik. Saya lapor polis dan dakwa korang datang ceroboh dan rosakkan harta benda,” tulisnya.

Tindakan tegas saudara Qhalida membuatkan bapa kanak-kanak itu terdiam dan dia terus berbincang dengan isterinya. 10 minit kemudian, dia datang datang balik dan memberitahu hanya mampu bayar RM2,000 sahaja.

“Akhirnya isteri dia gadaikan telefon dan emas untuk cukupkan RM3,999 dan petang itu juga settle.

“Konklusinya di sini, kadang-kadang kita nampak benda remeh, tetapi besar impaknya kalau anak-anak kita tak dididik dengan akhlak dan adab bertandang. Jangan kata, “Ala, budak-budak biasalah”, kerana di situ menunjukkan anda gagal mendidik. Beranak pandai, didik tak tahu,” tulisnya.

Kejadian seperti ini dapat dielakkan sekiranya ibu bapa mengawasi kelakuan anak-anak ketika beraya di rumah saudara mara atau kenalan.

Hati tuan rumah mana yang tidak ‘pecah’ jika harta mereka dirosakkan, ditambah pula dengan ada segelintir ibu bapa yang hanya tahu menegah tetapi tidak bertindak melarang anak mereka dengan tegas.

Adab mengunjungi atau menziarahi rumah saudara mara dan kenalan di hari raya wajar diajar kepada anak-anak agar mereka faham dan tidak menimbulkan rasa kurang senang. Semoga menjadi pengajaran kepada kita semua. – kulihatlangitbiru


Covid-19: Tiada Kes Baharu Di Sabah, 13 Lagi Pulih Hari Ini Manakala Kes Aktif Menurun

KOTA KINABALU: Tiada kes baharu Covid-19 dicatatkan di Sabah hari ini, dengan jumlah keseluruhan kes setakat ini kekal dengan 315.

Selain itu, seramai 13 lagi pesakit jangkitan wabak itu telah sembuh dan dibenarkan pulang hari ini, menjadikan jumlah keseluruhan kes sembuh di Sabah ketika ini seramai 241 orang.

Jumlah kes Covid-19 aktif di negeri ini juga kini menurun menjadi 70 kes berbanding 83 kes, semalam.

Daripada jumlah berkenaan juga, tujuh kes adalah yang dirawat semula.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,431; Kuala Lumpur (1,232); Johor (663); Negeri Sembilan (513); dan Sarawak (507).- Berita Sabah


Lelaki Jepun ‘kahwin’ wanita hologram

TOKYO: Apabila ibu Akihiko Kondo enggan menghadiri majlis perkahwinan anak lelakinya yang berlangsung di sini baru-baru ini, tiada siapa yang terkejut dengan keputusan beliau, kerana bakal menantunya adalah wanita ‘hologram’.

“Bagi seorang ibu, tiada ada yang perlu diraikan,” kata Kondo, 35, mengulas mengenai pasangannya, iaitu penyanyi realiti maya, yang dikenali sebagai Hatsune Miku.

Malah, sebenarnya tiada seorang pun ahli keluarga Kondo yang menghadiri majlis perkahwinannya dengan Miku, remaja berusia 16 tahun yang memiliki mata sepet dan rambut panjang berwarna hijau laut itu.

Bagaimanapun, ia tidak menghalang Kondo untuk membelanjakan sebanyak dua juta yen (RM73,300) untuk mengadakan majlis perkahwinan rasmi di sebuah dewan di Tokyo.

Kira-kira 40 tetamu menyaksikan beliau mengikat hubungannya dengan Miku, yang hadir dalam bentuk anak patung dalam ukuran kucing.

“Saya tidak akan curang kepadanya (Miku). Saya akan sentiasa menyayangi Miku-san. Saya memikirkannya setiap hari,” katanya kepada AFP seminggu selepas majlis perkahwinannya.

Sementara itu, sejak Mac lalu, Kondo tinggal bersama hologram Miku yang boleh bercakap menerusi peranti komputer berharga AS$2,800 (RM11,684). – AFP


Pesawat Tentera Filipina Bawa 85 Penumpang Terhempas

COTABATO: Sebuah pesawat tentera yang membawa sekurang-kurangnya 85 orang dilaporkan terhempas di selatan Filipina, hari ini.

Setakat ini, 15 mangsa sudah dibawa keluar dari bangkai pesawat C-130 yang terbakar.

Jurucakap tentera, Cirilito Sobejana berkata, pesawat itu terhempas ketika cuba mendarat di Jolo di wilayah Sulu.

“Pasukan keselamatan kini berada di lokasi kejadian dan kami berharap dapat selamatkan lebih ramai mangsa,” katanya.

Kebanyakan penumpang dalam pesawat itu merupakan pelajar akademi penerbangan yang sudah tamat pengajian dan akan ditempatkan di Jolo untuk membantu tentera Filipina menangani kegiatan keganasan. – AFP


Saya Sudah Serah Bukti Kepada Polis & Minta Hubungi SPRM – Adun Moyog

KOTA KINABALU: Ahli Dewan Undangan Negeri (ADUN) Moyog, Jenifer Lasimbang menegaskan laporan polis yang dibuatnya sebelum ini sudah cukup kerana membabitkan unsur jenayah.

Beliau berkata, bukti yang ada padanya tentang dua lelaki yang memintanya melompat parti telah diserahkan kepada polis dan meminta pihak berkuasa itu menghubungi Suruhanjaya Pencegahan Rasuah Malaysia untuk tindakan selanjurnya.

“Saya sudah buat laporan polis. Antara isi kandungan laporan ialah untuk meminta polis untuk membuat siasatan terhadap orang-orang yang membuat tawaran, dengan saksi-saksi dan bukti-bukti yang ada.

“Saya juga meminta pihak polis untuk merujuk kepada agensi-agensi yang lain seperti SPRM untuk tindakan seterusnya, siasatan kes seperti ini ada unsur-unsur jenayah dan di bawah bidang kuasa polis,” katanya.

Beliau mengulas kenyataan SPRM hari ini yang mendakwa telah menghubungi wakil rakyat kerajaan Sabah yang mendakwa menerima tawaran melompat parti, namun enggan membuat laporan kepada SPRM.

Pada 23 Julai lalu, Jenifer membuat laporan itu di Ibu pejabat Polis Daerah (IPD) Penampang selepas dua lelaki dipercayai ejen politik datang di kediamannya sehari sebelum itu.

Dua lelaki itu dikatakan memintanya melompat parti dan dijanjikan tawaran tertentu.

Kenyataan SPRM hari ini bagaimanapun diputar belit pihak lawan kononnya keengganan mereka membuat laporan polis membuktikan tuduhan tersebut hanyalah tipu semata-mata.

Bagaimanapun, pembubaran Dewan Undangan Negeri (DUN) Sabah semalam membuktikan wajah sebenar pemimpin yang melompat parti untuk memastikan kerajaan Parti Warisan Sabah (Warisan) tumbang.

Kebanyakkan pemimpin berkenaan sebelum ini mengaku turut diberikan tawaran untuk melompat, namun kononnya tidak sesekali terpengaruh kerana setia bersama Warisan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Bertanggungjawab Jika UMNO Sabah Terima Dana 1MDB

KOTA KINABALU: Bekas Ketua Menteri, Tan Sri Musa Aman yang sebelum ini merupakan Pengerusi Badan Perhubungan UMNO Sabah adalah individu yang tahu dan bertanggungjawab jika parti itu turut menerima wang daripada 1Malaysia Development Berhad (1MDB).

Ketua Menteri, Datuk Seri Mohd. Shafie Apdal berkata, dakwaan kononnya beliau sendiri turut menerima wang 1MDB adalah satu pembohongan kerana Musa yang bertanggungjawab menguruskan UMNO Sabah pada waktu itu.

Tambahan pula, kata Mohd. Shafie, beliau adalah antara pemimpin Kabinet Persekutuan yang lantang mengkritik penyalahgunaan dana 1MDB sehingga menyebabkannya dilucutkan daripada jawatan berkenaan.

“Jika wang itu diberikan kepada UMNO Sabah bagaimana saya boleh menolak? Saya bukan pengerusi perhubungan, dia adalah Musa Aman.

“Malah saya ialah salah seorang menteri Kabinet yang bercakap menentang penyalahgunaan dana 1MDB pada masa itu,” katanya ketika menjawab kenyataan Presiden Gerakan, Dominic Lau yang meminta Mohd. Shafie dan bekas pemimpin UMNO memulangkan wang yang berkaitan 1MDB.

Baru-baru ini, Suruhanjaya Pencegahan Rasuah Malaysia (SPRM) menyaman 41 individu dan entiti bagi melucutkan hak ke atas pelbagai harta dan wang yang dipercayai berkaitan dengan 1MDB.

Semasa isu penyelewengan 1MDB mula didedahkan kepada umum pada 2013, Mohd. Shafie adalah Naib Presiden UMNO, namun beliau tidak pernah berdiam diri sebaliknya lantang mengkritik Presiden UMNO ketika itu, Datuk Seri Najib Tun Razak bagi memperbetulkan keadaan.

Kelantangannya bagaimanapun terpaksa dibayar dengan harga tinggi apabila beliau yang menjawat Menteri Kemajuan Luar Bandar dan Wilayah pada masa itu dikeluarkan daripada barisan Kabinet dan turut digantung keahlian UMNO tidak lama kemudian.

Tambah Mohd. Shafie, jika sekali pun wang 1MDB diagih-agihkan kepada UMNO bahagian pada waktu itu, keputusan tersebut dibuat oleh ahli jawatankuasa negeri.

“Saya tidak boleh cakap saya tolak kerana itu keputusan ahli jawatankuasa parti masa itu. Tetapi untuk mengatakan saya dapat dan terima duit 1MDB adalah satu pembohongan.

“Jika itu kebenarannya, kenapa saya bercakap lantang menentangnya sehingga akhirnya saya dikeluarkan daripada Kabinet Persekutuan?,” kata Mohd. Shafie.


Cikgu Fadli Berang Tonton Video Ustazah Merangkak, Sanggup Guna Duit Simpanan Jika Perlu Khidmat Guaman

Hari ini tular sebuah video yang dipercayai dirakam oleh seorang wanita menyuruh ustazah kepada anaknya untuk merangkak mengelilingi kelas di depan murid-murid lain.

Wanita yang dipercayai ibu kepada sorang murid yang didenda sehari sebelum kejadian memalukan ini berlaku. Cikgu Mohd Fadli Salleh ternyata berang dengan kejadian itu dan mendakwa video itu ditularkan dengan niat memalukan ustazah tersebut.

Ini kenyataan penuh cikgu Fadli Salleh mengenai kejadian tersebut.

Seorang ibu dipercayai ke sekolah anaknya dan memaksa ustazah merangkak dan merakam video ustazah itu merangkak kemudian menularkan dengan niat memalukan.

Konon dia telah menang. Konon dia berjaya melindungi anak dia. Konon dia berjaya membalas dendam kerana anak dia disuruh merangkak sehari sebelum itu.

Perangai macam ini, datang dengan niat buruk kepada ustazah yang mengajar ilmu agama. Memaksa ustazah tu merangkak sambil merakam dan memperlekehkan.

Kau tak suka anak didenda tak payah hantar anak ke sekolah la mak cik. Kau ajar sendiri. Masalahnya kau pun tak pandai nak ajar anak, orang tolong ajar bukan nak berterima kasih, tapi datang nak memalukan pula.

Ustazah tu agaknya panik dan ketakutan. Main ikut sahaja kehendak mak cik hiblis ni. Eh, panas betul hati aku tengok video ni.

Betapa orang tak ada akal datang merendah-rendahkan seorang ustazah yang mengajar mengenal kalam Tuhan. Diperlekeh dan dihina sebegini rupa.

Siapa tahu kes kat mana? Dan tolong mana-mana peguam wakilkan ustazah ini saman malu dan segala jenis saman yang boleh dikaitkan agar pelaku yang biadab ini dikenakan tindakan yang paling berat.

Jika ustazah tersebut tak mampu nak bayar kos guaman, aku sudi support. Kes guru/ustazah yang dihina begini secara terbuka tidak boleh lagi dibiarkan berleluasa.

Ini satu penghinaan yang amat pada adab menuntut ilmu!

P/s : Siapa tahu kes di mana dan kenal ustazah ini, bagitahu beliau saya akan menyokong penuh beliau. Jika perlukan bantuan kos guaman, saya rela keluarkan duit simpanan saya untuk bantu beliau.

Penghinaan sebegini terlalu aib untuk beliau dan beliau harus mengambil tindakan. Tolong sampaikan pesan saya ini kepada yang mengenali beliau.

Cikgu Fadli juga menggesa kepada sesiapa yang mengenali ustazah tersebut untuk menghubunginya dan jika perlukan khidmat guaman beliau sanggup mengeluarkan duitnya sendiri untuk membantu ustazah tersebut.

Sumber: Cikgu Fadli Salleh / SiakapKeli


Beri Saya Masa Selesai Masalah Air, Elektrik Di Sabah – Bung

KOTA KINABALU: Timbalan ketua menteri, Bung Moktar Radin meminta diberi sedikit masa untuk menyelesaikan masalah air dan elektrik di Sabah, sekali gus memberi jaminan isu itu menjadi keutamaan beliau.

Katanya, beliau meminta diberi sedikit masa untuk menangani masalah berkenaan kerana baru sahaja memegang jawatan menteri kerja raya negeri kira-kira lebih sebulan lalu.

“Beri saya sedikit waktu, sebab saya baru masuk (menjawat jawatan) 1 bulan lebih, keutamaan saya adalah (bekalan) air dan elektrik.

“Dalam tempoh 5 tahun ini, dalam Gabungan Rakyat Sabah (GRS) ini, Insya Allah… bukan saya guna ‘ilmu hitam’, tetapi saya ada akal sedikit untuk menyelesaikan isu yang melanda, krisis yang kita hadapi, air dan elektrik.

“Ini boleh diselesaikan. Rakyat Sabah akan mendapat bekalan air bukan saja di Sandakan, Elopura, tetapi seluruh Sabah,” katanya dalam persidangan Dewan Undangan Negeri (DUN) Sabah, di sini, hari ini.

Beliau berkata demikian ketika menjawab soalan tambahan daripada Calvin Chong Ket Kiun (DAP-Elopura) berhubung langkah kerajaan untuk menyelesaikan masalah bekalan air di Elopura.

Bung berkata, masalah bekalan air dan elektrik bukan sahaja menyebabkan jabatan atau syarikat yang mengendalikannya mengalami kerugian, tetapi seluruh rakyat Sabah turut menerima kesannya.

“Saya lihat banyak syarikat peniaga air di negeri lain untung, tetapi di Sabah ini saya lihat sudah berpuluh tahun kita rugi dan kerugian ini kira-kira RM300 juta 1 tahun, kalau sudah 25 tahun bayangkan berapa bilion (kerugian)?

“Sebab itu saya minta pengarah jabatan air dan yang mahir (berkaitan) air duduk berbincang dengan kita bagaimana untuk mendapatkan keuntungan, tidak boleh rugi. (Sekarang) elektrik kita rugi, air kita rugi,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UiTM FC ikat Sabah di Likas

KOTA KINABALU: Kelebihan beraksi di gelanggang sendiri gagal dimanfaatkan Sabah apabila sekadar seri 1-1 dengan UiTM FC dalam aksi Liga Perdana di Stadium Likas, di sini, malam tadi.

Tuan rumah terlebih dulu memiliki peluang baik pada minit ke-18 hasil cubaan pertahanan import Park Taesu, namun sepakannya tinggi melepasi palang walaupun penjaga gol UiTM FC, Muhamad Nor Haziq Mohd Aris sudah tertewas.

Sabah kemudian memiliki dua peluang baik pada minit ke-41 dan 45 menerusi Luis Carlos Junior namun cubaannya itu diselamatkan Nor Haziq walaupun dalam keadaan satu lawan satu dan kedudukan 0-0 kekal sehingga tamat babak pertama.

Pada babak kedua, skuad Tambadau bermula garang dan berjaya memperoleh jaringan pertama menerusi Rodoljub Paunovic yang menanduk kemas hantaran Randy Baruh pada minit ke-49 bagi menjadikan kedudukan 1-0.

Sabah kemudian hampir menambah jaringan pada minit ke-55 namun rembatan Luka Milunovic sekadar singgah di palang walaupun penjaga gol lawan sudah tertewas.

Pada minit ke-57, giliran Alto Linus pula memiliki peluang, namun rembatan kencangnya sekadar melepasi palang gol.

Nor Haziq kemudian sekali lagi menjadi penyelamat buat pasukannya apabila berjaya menepis keluar cubaan sepakan percuma Milunovic pada minit ke-68.

Pada minit ke-79, penyerang import UiTM FC, Robert Waly Lopez Mendy hampir menyamakan kedudukan namun cubaannya terkena tiang walaupun penjaga gol Sabah, Rozaimie Rohim sudah tertewas dan cubaan susulan oleh Mohammad Amer Azahar selepas itu juga berjaya diselamatkan.

Gol yang dicari-cari UiTM FC berjaya diperoleh hasil sepakan percuma leret Robert yang terus menerjah jaring bagi menjadikan kedudukan 1-1.

Tersentak dengan jaringan itu, Sabah terus melakukan serangan demi serangan namun gagal diterjemahkan kepada jaringan, sama ada diselamatkan penjaga gol atau tidak menepati sasaran dengan kedudukan 1-1 kekal sehingga pengadil perlawanan, Zulkifli Ahmad meniupkan wisel penamat. – Berita Harian


Perintah Berkurung Di ESSZONE Dilanjutkan 30 Mei

KOTA KINABALU, 14 Mei  : Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir hari ini dilanjutkan hingga 30 Mei depan.

Pesuruhjaya Polis Sabah Datuk Hazani Ghazali berkata perintah itu meliputi perairan Tawau, Semporna, Kunak, Lahad Datu, Kinabatangan, Sandakan serta Beluran.

“Orang ramai yang tinggal di kawasan berkenaan dilarang menghampiri atau berada di kawasan diisytihar dari 6 petang hingga 6 pagi,” katanya dalam kenyataan di sini hari ini.

Beliau berkata perintah itu diteruskan bagi memastikan kawasan perairan berkenaan tidak diceroboh pengganas yang mengancam keselamatan, sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan, kumpulan yang menjalankan kegiatan penculikan untuk wang tebusan (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya.

Hazani berkata arahan itu akan memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya perintah itu juga memberi kuasa kepada semua ketua polis daerah di ESSZone mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu & Anak Ditahan Curi Produk Kesihatan & Kecantikan

LAHAD DATU: Seorang ibu dan anak perempuannya ditahan polis selepas didapati mencuri produk kecantikan di sebuah kedai rangkaian runcit kesihatan dan kecantikan di Fajar, dekat sini, semalam.

Dalam kejadian jam 7.30 malam itu, kedua-dua wanita berusia 43 dan 21 tahun menyerah diri di Ibu Pejabat Polis Daerah (IPD) Lahad Datu selepas gambar mereka disiarkan menerusi Facebook IPD Lahad Datu.

Ketua Polis Daerah Lahad Datu, Asisten Komisioner Nasri Mansor, berkata pihaknya menerima laporan daripada penyelia kedai berusia 28 tahun berhubung kejadian yang berlaku Khamis lalu.

Katanya, penyelia wanita itu mendakwa menyedari dua wanita yang masuk ke premis tempat kerjanya dalam mencurigakan dan disyaki mencuri barangan jualan mereka.

“Sebaik memeriksa rakaman kamera litar tertutup (CCTV), penyelia premis berkenaan melihat perbuatan jenayah kedua-dua wanita terbabit.

“Mereka dilihat memasukkan barangan produk kecantikan yang dianggarkan bernilai RM140 ke dalam beg sebelum keluar daripada premis berkenaan tanpa membuat pembayaran,” katanya dalam kenyataan yang dikeluarkan hari ini.

Nasri berkata, kedua-dua suspek yang ditahan mengaku secara lisan melakukan kesalahan berkenaan.

Katanya, kedua-dua suspek disiasat mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan.


‘Kick’ Sampai Rempuh Anggota AADK

KOTA KINABALU: Seorang penagih dadah yang dalam keadaan khayal bertindak merempuh badan dua anggota Agensi Antidadah Kebangsaan (AADK) ketika ditahan dalam Ops Cegah di rumahnya di Kampung Tebobon, di Kota Kinabalu, semalam.

Ketika serbuan, lelaki berusia 44 tahun itu bertindak agresif apabila anggota AADK Kota Kinabalu yang diketuai Zakry Mat Zudin cuba menahannya kerana kononnya tidak mengambil dadah.

Bagaimanapun, hasil pemeriksaan anggota AADK, mendapati suspek dipercayai baru saja menghisap syabu.

Pemeriksaan lanjut turut menemui gam dan sebilah parang yang disimpan pada pinggang lelaki itu.

Ketua Pegawai AADK Kota Kinabalu, Lawrence Galleh berkata, suspek terbabit antara lima lelaki yang ditahan dalam Ops Cegah antara jam 10 hingga 3 pagi semalam.

“Operasi dijalankan di empat kampung di Kota Kinabalu, Putatan dan Penampang. Kita menahan lima lelaki kerana disyaki terbabit dalam penyalahgunaan dadah.

“Ujian saringan air kencing mendapati semua mereka didapati positif dadah jenis syabu,” katanya.

Lawrence berkata, semua suspek berusia antara 19 hingga 50 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Pihak AADK Kota Kinabalu akan terus melakukan pemantauan dari semasa ke semasa bagi membanteras kegiatan penagihan dadah.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran,” katanya.


Sewa anak kepada pencuri

SEORANG lelaki boleh dianggap sebagai bapa paling teruk di dunia apabila sanggup menyewakan enam anaknya kepada kumpulan pencuri dan sering memukul serta mengikat kanak-kanak berkenaan.

Liu Mingju yang bekerja sebagai buruh di daerah Shangcheng di wilayah Hunan, China menjaga kanak-kanak berkenaan yang berusia antara satu hingga 15 tahun seorang diri selepas isterinya mengalami masalah mental.

Bagaimanapun, lelaki itu dilaporkan melayan anaknya yang terdiri daripada empat lelaki dan dua perempuan dengan teruk termasuk mengikat mereka di katil ketika dia pergi bekerja.

Mingju dalam satu wawancara dengan pearvideo.com berkata, dia mengikat anaknya yang masih kecil di katil adalah untuk keselamatan mereka ketika dia pergi bekerja.

“Saya bekerja di tapak pembinaan, menggali perigi dan parit. Saya mempunyai banyak peralatan besi seperti penyodok yang bersepah-sepah di rumah,” katanya.

Lebih mengejutkan lagi, Mingju turut mengaku dia pernah menyewa anaknya kepada kumpulan pencuri dengan harga 5,000 yuan (RM3,000) setahun.

“Kumpulan ini memilih untuk menyewa kanak-kanak kerana mereka kurang mendapat perhatian pengawal keselamatan ketika mencuri di kedai atau pasar raya,” jelasnya.

Seorang anak Mingju memberitahu, bapanya sering mengikat dan memukul dia serta adik beradiknya yang lain.

Mereka juga sering merempat dengan tidur di tepi jalan raya serta hanya diberi makan mi segera oleh bapa.

Namun, kesengsaraan enam beradik itu berakhir selepas jiran melaporkan tindakan Mingju kepada pihak berkuasa.

Mahkamah di Shangcheng baru-baru ini memutuskan Mingju tidak layak untuk menjaga anaknya dan semua kanak-kanak itu kini diletakkan di bawah jagaan rumah anak yatim.


15 Rumah Musnah Dalam Kebakaran Di Putatan

“WANG tunai untuk kecemasan lebih RM1,000 dan pakaian untuk Hari Raya anak tidak sempat diselamatkan,” kata Bison Almin, 52, seorang penghuni daripada 15 rumah yang terbakar di Kampung Tembovo, Putatan, hari ini.

Dalam kejadian 3.50 petang itu, kira-kira 15 keluarga tinggal sehelai sepinggang akibat kebakaran yang meranapkan kediaman mereka.

Menurut Bison, ketika kejadian dia sedang memasang enjin bot, tiba-tiba ternampak api marak dari rumah jiran yang terletak di bahagian tengah kawasan penempatan mereka.

“Saya tidak sempat selamatkan barang rumah dan segera menyelamatkan 15 anak yang berada di rumah ketika itu.

“Anak yang paling kecil berusia tiga tahun saya dukung dan bawa mereka keluar dari rumah kerana api merebak dengan pantas,” katanya ketika dihubungi.

Bison berkata, ketika itu dia hanya sempat membawa satu beg pakaian saja dan selebihnya tidak dapat diselamatkan.

“Pakaian dan peralatan sekolah anak juga tidak sempat diselamatkan.

“Persiapan lain untuk Hari Raya kami belum beli lagi, cuma pakaian anak saja yang sudah dibeli tetapi tidak sempat diselamatkan,” katanya yang bekerja sebagai pemandu bot pelancong di Kota Kinabalu.

Sementara itu, Pegawai Penyelia Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Musran Jabri berkata, pihaknya menerima panggilan pada 3.59 petang dan sepasukan anggota dari Balai Bomba dan Penyelamat (BBP) Penampang di kerah ke lokasi.

Menurutnya, empat jentera bersama 18 anggota dikerah ke lokasi dengan bantuan daripada BBP Kota Kinabalu untuk membantu memadam kebakaran.

“Jarak rumah yang dibina terlalu rapat menyebabkan kebakaran merebak pantas dan memusnahkan banyak rumah.

“Bagaimanapun pasukan bomba berusaha memadam kebakaran dan berjaya menyelamatkan lima rumah lain di kawasan itu,” katanya.

Katanya, kebakaran dikawal pada 4.40 petang dan tiada kecederaan atau kemalangan jiwa dilaporkan. – Harian Metro


Kerajaan beri jaminan, wujudkan peluang pekerjaan kepada anak Sabah

PENAMPANG: Kerajaan sentiasa memberi jaminan kepada anak-anak Sabah dalam mewujudkan peluang pekerjaan terutamanya dalam sektor pembuatan.

Menteri Pelajaran dan Inovasi, Datuk Dr Yusof Yacob berkata sebagai kementerian yang bertanggungjawab dalam sumber manusia, masalah pengangguran di Sabah menjadi keutamaan kerajaan dalam menyelesaikan isu tersebut.

“Oleh itu, kerajaan telah mengkaji dan berunding dengan semua pelabur-pelabur yang akan membuat pelaburan di Sabah untuk membuka peluang pekerjaan atas keperluan tenaga kerja mereka daripada pelbagai kategori sama ada pengurusan, teknikal, operator dan apa sahaja.

“Kita tidak mahu anak muda Sabah hanya duduk di kampung menunggu pekerjaan. Kita di pihak kerajaan mesti bertindak lebih prograsif dan memperingatkan ibu bapa serta pelajar itu sendiri agar lebih proaktif.

“Jadi, kita mahu jumlah kekosongan pekerjaan itu dan kita membuat persedian untuk membekalkan pekerjan-pekerjaan atas keperluan mereka,” katanya ketika ditemui dalam pelancaran kenderaan baharu Haval dan HigerAce pertama di Sabah di Hongkod Koisaan, Persatuan Kebudayaan Kadazandusun (KDCA), hari ini.

Sementara itu, Yusof juga berkata kemasukan syarikat automotif ke Sabah juga satu perkembangan positif yang mana mampu membuka peluang pekerjaan kepada anak-anak Sabah.

Tambahnya sebuah kilang pemasangan automotif juga akan dibina di negeri ini yang mana mampu mengurangkan masalah pengangguran Sabah.

“Ia juga memberi peluang bagi penambahan kepakaran ataupun pemindaham teknologi supaya anak-anak Sabah untuk belajar bagaimana proses pemasangan kereta serta pengurusan dan sebagainya.

“Sekali gus ia juga mampu menjana ekonomi negeri. Kepentigan saya ialah dalam industri ini di bawah Kementerian Pelajaran dan Inovasi, kita mengatur anak-anak Sabah supaya dilatih dalam industri automotif dalam pelbagai peringkat kemahiran.

“Kita telahpun berunding dengan syarikat ini supaya mengambil anak-anak Sabah, dilatih bukan sahaja untuk bekerja di dalam negeri tetapi di mana-mana sahaja syarikat di mereka dan perjanjian kita itu juga, dengan peruntukan yang ada, kita membiayai pelajar anak-anak Sabah untuk mengikut kursus kemahiran,” jelasnya. –SabahNewsToday


Pusher ‘Batu’ Jeroco Ditahan Dalam Op Tapis

LAHAD DATU: Polis di sini menahan seorang lelaki warga asing disyaki tokan dadah dan merampas 31.20 gram syabu di simpang Batu 13 Jalan Jeroco, di sini.

Menurut Ketua Polis Daerah Lahad Datu Asisten Komisioner Nasri Mansor, suspek berumur 41 tahun itu ditahan dalam Op Tapis yang dilaksana sepasukan lima anggota Bahagian Siasatan Jenayah Narkotik Daerah di kawasan simpang di lokasi pada Khamis kira-kira jam 5 petang.

“Pemeriksaan badan ke atas suspek menjumpai satu sampul warna putih, biru, merah bertulis ‘Air Mail Par-Avion’ dalam poket hadapan sebelah kanan seluar jeans panjang warna biru yang dipakai suspek,” katanya dalam kenyataan di sini.

Nasri berkata kandungan di dalam sampul itu terdapat satu paket plastik lutsinar berisi ketulan hablur jernih disyaki dadah jenis syabu anggaran berat 31.20 gram bernilai RM4,680 dan 19 gulung kertas timah.

Siasatan lanjut mendapati suspek positif ujian air kencing dan kes disiasat mengikut Seksyen 39A(2) Akta Dadah Berbahaya 1952.


PKR Sabah Kekal Sokong Shafie Apdal

KOTA KINABALU: PKR Sabah kekal menyokong kepimpinan Ketua Menteri, Datuk Seri Mohd Shafie Apdal untuk terus menerajui kerajaan negeri Sabah.

Ketuanya, Datuk Christina Liew mengulangi pendirian parti ketika menjawab dakwaan menyatakan pemimpin parti itu menimbulkan keraguan mengenai kepimpinan Shafie.

“Tuntutan itu tidak benar. Persoalan mengenai keraguan terhadap kepimpinan Shafie tidak timbul sama sekali. Kami adalah sebahagian daripada kerajaan yang dipimpin oleh WARISAN dan tetap berdiri di belakangnya dalam mentadbir negeri ini.

“Kami dengan tegas mengikrarkan sokongan terhadap kepimpinan Shafie demi kepentingan kemajuan dan pembangunan yang lebih besar untuk Sabah.

“Sebagai ADUN Api-Api dan Ahli Parlimen Tawau, saya sepenuhnya menyokong Shafie. Beliau telah membuktikan keberaniannya sejak 21 bulan lalu,” katanya dalam satu kenyataan hari ini

Christina yang juga Pengerusi Pakatan Harapan (PH) Sabah mengimbas kembali bagaimana PKR Sabah dengan ikhlas dan bersungguh-sungguh bekerjasama dengan WARISAN, DAP dan UPKO untuk membentuk gabungan berikutan selepas Pilihan Raya Umum Ke-14.

PKR mempunyai tiga kerusi DUN di Sabah.

Mengulas mengenai desas-desus yang menyatakan beliau ingin berpaling tadah dari parti, Christina menegaskan perkara itu adalah mengarut.

“Saya memegang pada prinsip untuk memberi sokongan, kesetiaan dan integriti yang tidak berbelah-bagi,” katanya. – Berita Harian


Pesawat Boeing 737 Florida tergelincir dalam sungai

FLORIDA: Pesawat Boeing 737 dengan 136 penumpang dan anak kapal tergelincir ke dalam Sungai St John berhampiran Jacksonville, Florida selepas mendarat semalam, kata jurucakap Stesen Udara Tentera Laut Jacksonville.

Pesawat berkenaan dari Stesen Tentera Laut Guantanamo Bay tergelincir ke dalam sungai di akhir landasan pada 9.40 malam (waktu tempatan), kata stesen udara.

Datuk Bandar Jacksonville menerusi Twitter, berkata semua penumpang dan anak kapal ‘hidup dan masih ada’ tetapi kru bekerja keras untuk mengawal bahan api yang bocor di sungai itu.

“Pesawat tidak tenggelam. Semua orang hidup dan tiada yang hilang,” kata Pejabat Sheriff Jacksonville di Twitter.

Twitter syerif berkenaan diikuti dua gambar memaparkan pesawat dengan logo Miami Air International berada di atas air cetek dan masih kekal utuh.

Miami Air International adalah syarikat penerbangan sewa yang mengendalikan pesawat Boeing 737-800.

Jurucakap Boeing berkata syarikat menyedari kejadian itu dan sedang mengumpulkan maklumat. – Agensi